text:
लिंग्विस्टिक सर्वे ऑव इंडिया की वजह से जाने जाने वाले डॉ. ग्रियर्सन ने 1881 में ऐन इंट्रोडक्शन टू द मैथिली लिटरेचर ऑफ नॉर्थ बिहार, क्रिस्टोमैथी एंड वोकैबुलरी पुस्तक लिखी, जिसमें राजा सलहेस की लोकगाथा पहली बार लिपिबद्ध मिलती है। ‘अथ गीत राजा सलहेसक’ शीर्षक नाम यह गाथा 21 खंडों में है। अपनी पुस्तक की भूमिका में ग्रियर्सन ने लिखा है;
“It (the song of Raja Salhesh) is most popular throughout the district amongst the low cast people, and is printed word for word taken down from the mouth of a Dom. Salhesh was the first Chaukidar, and is much worshiped by Dusadhs, a cast whose profession is to steal and to act as Chaukidars, preferably the former.
Throughout Tirhut, Salhesh Asthans can be seen under the village papal tree, composed of a raised mud platform surmounted by mounted figures made of clay, representing the various characters of the song. Here the Dusadhs worship him.
Although a song, it is written in prose and is chanted, rather than sung. Note that, throughout, Transitive Verbs in the past tense frequently take inflections with properly belong only to Neuter Verbs.”
ग्रियर्सन द्वारा लिपिबद्ध लोकगाथा ‘अथ गीत राजा सलहेसक’ इस प्रकार है-
खंड-1: भेल भिनसरवाठाढ़ि दरबाजा गै मालिनी कर जोरि मनती करै छथि देव मुनिक नाम, सुनु इन्दासन छपन कोटि देवता जे इन्द्र जनम देलैन्हि छठि राति सोइरीघर में ताहि दिन लिखि देल सलहेस सन बर। हुनक कारण अचरा बान्हलि पर पुरुष मुंह नहि देखलि, जनम पाए सिन्दुर नहि पेन्हलि। हुनि स्वामीक कारण कांच बांसक कोहवर बान्हलि, रचि रचि लाली पलंग सेज झारि ओछाओलि, हुनका कारण। सिकिया चीरि बेनिया बनाओलि स्वामी कारण। गौरी आओत ना।
खंड-2: हाहा गे। भेल भिनसरवा, कोइलि बोलइत, दरबजबा ठाढ़ि, कल जोरि मिनति करै छथि छपन कोटि देब केर नाम पर। सुनु इन्द्रासन लोक छठि राति जाहि दिन जनम देलैन्हि सोइरी घरमे ताहि दिन लिखि देल सलहेस सन बर। बालपन अचरा बान्हलि, परपुरुष मुंह नहि देखलि, जनम पाए सिन्दुर नहि पेन्हलि। हुनका कारण कांचे बांसक कोहवर बान्हलि, लाल पलंग सभरंग सेज ओछाओलि, सिकिया चीरि बेनिया बनाओलि। गौरी आवत।
खंड-3: नान्हिटासं पोसलहुं, एतेक वस्तु आनिके घरमे रखलहुं, तैओ न स्वामी सलहेस ऐलाह। हुनका कारण फूलबाड़ी रोपलि, रंग-रंग फूल आनिल लगाओलि, बेली फूल, चमेली, ओ बुलकुंज, नेवार तेखरिक फूल फूलबाड़ी लगाओलि, हुनि सलहेसक कारण सांची बीड़ा पान लगाओलि, मेदनी फूल गांजा आनि लगाओलि, तैओ सलहेस मोरंग नहि आएल। बिना पुरुष सै कौना दिवस गमाएब, एहि सोग सन्तापसं तेजि दितहु मोरंग राज, देस पैसिके स्वामी तकतिहुं। स्वामी सलहेस जो मिलतथि, स्वामी सलहेस लेल राज भोगितहुं, नहि मिलताह हिआ हारि घुरब, सकोग सनताप सौं पानी धसि खसबस फेर पलटि मोरंग नहि आएब। जनम सों गहना गढ़ाए राखलि कहिओ नहि पहिरलि, आइ मन होइअछि जे गहना पहिरि ऐनामे देखितहुं, जे केहन लगै अछि, सूरति।
खंड-4: गहना पहिरि बैठलि मालिनी सुरखी देखै ऐनामे। बड़ सुन्दर लगै अछि एक रती सिन्दुर कारण मांग उदास लगै अछि। तखन दमसि उठलीह घरसं, बिलकुल गहना खोंइछा बांधलि, घरसं चलि भेलि मालिनी। नगर गुजरात तेजि देब, जहां भेटताह स्वामी सलहेस देस पैसि ताकब, जौं कतहुं मिलताह स्वामी, तौं लैक आएब मोरंग राज, नहि मिलताह हिआ हरि लौटब लोंग संतपासं बुड़िके मरब।
खंड-5: भोर होइत भिनसरवा कनैति घरसं बाहर भेलि, चारू दिस ताकथि, बाट ठाढ़ि पचताबथि जे नहि भेटै बाट बटोही, नहि भेटै संग-समाज ककरा दिआ समाद पाठाएब। हिआ हारिके चललीह मालिनी कनैत चललीह मालिनी स्वामीक उदेस। डेगे डेगे चललीह, जोजनभरि आए जुमलीह अपना फूलबाड़ी में। हुनक कानब सुनि संग-समाज सखी बहिन भोर होइत आइलि हुनका फूलबाड़ी, तखन जाए पुछबहुन्हि सखीकं जेन कोन बेड़ा है फूलबाड़ीमे कानब, की हुनक माए बाप गारी देलक, की परोसिआ उलहन देलक ताहि विरहं ऐलीह फूलबाड़ी।
खंड-6: तखन पूछै छथिन्ह चम्पा जे की जानि घरसं बाहर भेली। तब कहै छलथिन्ह दौना मालिनी एक सलहेसक कारण घर तजलहुं, घर तेजि स्वामी सलहेसक कारण चललहुं। पांचो सखि चलली कमला घाट जे कमला घाट मे स्वामी सलहेस हाथी नमावै औताह, ओहिठाम जं मिलताह स्वामी सलहेस तं लाएब जादू सं लोभाए। आनि अपना फूलबाड़ी मड़वा बान्हि बिआही देब, तोहरा छाड़ि कोनो सखी नहि द्रिष्ट रोपब, तील कुश लै उसरगि देब। तं पांचो बहिनि चललीह कमला घाटमे, चारू दिस बाट ताकथि जे कोनो दिससं सलहेस औताह। तखन चीर उतारि तेहठाम राखलि तेल फूलेल कमलामे भसाए देलि।
खंड-7: कमलामे भसाए कल जोरि मिनति करै अछि, जे जलदी सलहेसकं मंगाए दिए जे दरसन होए। पांचो बहिनी एतवा कहिके कमलामे डूब देलैन्हि। आसन डोलि गेल। छपन कोटि इन्द्र देवता जाए के पैठल जहां बैठल कचहरीमे तहिठाम, उदमत लगाए देल। सबटा हाल कहि देल सलहेसकं, तोहरे कारन पांच सखी बारह बरस अचरा बान्हि, आवै कहब कमला घाट स्वामीसं दीदार हैत। एतबा समाद सलहेसकं गेल अछि, सलहेस कहम अछि, जे हम नहि जाएब, सुगा पठाए बेदुली मंगाए इआरकं सहिदानी देखाए देव। तखन एतवा खबरि सलहेसकं भेल अछि लगले हुकुमक कदेल झिनमा खवास कैं डेउढ़ी सौं सुगा आनि दे, झिनमा खबास गेल अछि, लगले सात खंड देउढ़ी पंजरा टांगल जाए, झिनमा खबास पिंजरा उतारल तं पिंजरा उतारि लाएल, बीच कचहरी सलहेसकं आगा राखल, सुगा बहारके सुगवा उड़ाए देल। तर तेजल धरती उपर आसमान बिजली परती सुगवा देऐ चकभाउर चलि गेल कमलाघाट। पांचो बहिनि कमलामे खेलाए धमाउर उपरमे सुगा देऐ चकभाउर। चारू दिस नजरि खिड़ाबै, खन कनडेरिएं सुरखी परेखे, खन दृष्टि गेदुली पर देऐ ऐसनि झपट मारै सुगवा बेदुलीले भागल दौना मालिनीक मांगक लैल भागल। सुगवा धैल पकड़ियाक बाट जाइत जुमल साखु बन, जुमल पकड़िया राज कचहरी दुनु इआरके बीचमें ओनके ओन दै बेदुली नेड़ाए देल। बेदुली देखि बहुत मन छगुलक जकर बेदुली लाएल तकर तिरिया केहन सुरखी।
खंड-8: कहथि सलहेस, सुनह सुगा, जकर बेदली लैलाह से जे पिचौर करै तं धरम करम नहि बचतै से नहि, जाए बेदुली सखु बन पहुंचा दहक। जाए सुगवा सखु बन पहुंचल, असोक केर गाछपर बैठल। पांचो बहिनि तकैति हिआ हारुनी भेलि, जाइत चारि बहिनि घुरलीह हिआ हारिक, दौना मालिनीकं, कुसोथरि देलि अछि, होइत भोर सुग्गा उड़ल आबिके बेदुली देल अछि दौना मालिनीकं लिअ मालिनी अपन बेदुली, जाए मोरंग राज फूलबाड़ीमे बैठब, हम सलहेसकं पठाए देब।
खंड-9: पलटि ऐलीह मालिनी अपना फूलबाड़ी। होइत भोर सलहेस पहुंचल, राति बिराति जाए जुमल मोरंग राज फूलबाड़ी, होइत भोर सलहेस आएगा फूलबाड़ी।
खंड-10: भेल भिनसरवा बोलल कोइलि। उठलीह मालिनी फूलडाली लेने फूलबाड़ी ठाहि फूल तोड़ि गूंथलि गृमहार सलहेस ला। ताहि बेरि जुमल अनदेसिया जोर। चुहड़मल मोकामागढ़सं। दिन दुपहरिया घर-घर फिरै, पकड़िया टेबने फिरै, पकड़िया चुहड़मल योग हलेबी नाहि मिलै, कतैत मिलल राजा भीमसेनक डेउढ़ी। डेउढ़ी टेबि चलल चुहड़मल दुइ चारि कोश अंतर जगलमे डेरा खसाओल। सुमिरै लागल देवि असावरि घरक गोसाउनि। जनमसं पुजलहुं मोकामागढ़मे, कहिओ जन्मभरहि चोरी नहिं कैली, सुनन पकड़ियामे ननुआ सलहेस जन्म लेल, बड़ योगमन्त, चौदह कोस पकड़िया कोतबाली लिखाओल, हुनक डाकसं ककरो टंगरि साबित नहि होइ अछि जे हुनका पहरामे चोरी करै।
खंड-11: से जानि चुहड़मल चढ़िके आएल, झांटीक केस बांधल। दोहरि चरना चढ़ाओल, लाख दर लाख छुड़ी गतरमे बान्धल, कमरे ढ़ाल बान्दल। पेस्तर छूड़ी लेल हाथके, बैठल धरती मे। आसन लगाएके, देल पेटकुनिया धरतीमे, सेन्ह काटै लागल, सेन्ह काटि पहुंचल चुहड़मल जाहिर घरमे रानी हंसावती सूतलि सोनाक पलंगपर मुनहर घरमे, तहिठाम घरमे पहुंचल चुहड़मल चोर। हुनका सिरमामे सेन्ह फुटल जाए, चुहड़मल पलंग औठंघि बैसल। जाति दुसाध परतीत नहि करैए, मुड़ी उठाएके घरमे ताकै माल, कोनो माल नहि मिलल, देखल हंसावती सूतलि सोनाक पलंगपर, लाख दर गहना गतरमे। तकरा तजबीज करै चुहड़मल जे कोन चीज लेब। दुइ चीज लेब, सोनाक पलंग ओ रानीक गराक चन्द्रहार लेब। एतवा कहैतमे भनसरवा भेल, ताहिसं चन्द्रहार रानीक गराएं कोटि लेल, ओ रानीके उठाएके भीमसेनक खटियापर देल, ओ सोनाक पलंग माथापर रखि लेल।
खंड-12: होइत भिनसरवा भागि चलल ओहि सेन्ह दै, चारि कोसक तर दै ऊपर भेल जंगलमे। लगले मोसाफिरक भेस पकड़ि लेल, माल जोर बर जोर लेने जाइ अछि मोकामागढ़मे, जाइत गंगाघाट त्रिबेनिया पहर दीन उठैत गंगा पहुंचल। तब कहैत अछि गंगासं ‘सुनह गंगा। चोरिकै आएल छी, परबत राजं राजा भीमसेनक गढ़सं ओ सलहेसक पहरासं लेने जाइ छी। कहिओ काल चढ़ै मुदै सलहेस तकरा पार मति करह, जाहि घड़ी पार करब हम सुनब आबिके धर्मक बांध बांधि देब।’ एतबा कहि गंगा पार भै गेल ओहि पार मगहमे चलल मोकामा गढ़मे, सात खंड डेउढ़ी बीच में गाड़ल। ताधरि रानीक घरमे नींद नहि टूटल, केओ नहि जागल, डेउढ़ीमे सभक पहिले सलखी नौड़ी जागलि।
खंड-13: बाढ़नि लेने अंगना बहाड़ि ओसरवामे ठाढ़ि भेल, तजबीज कैर बिना पुरुषकं त्रिआ एतेक बेरि धरि सूतलि, तखन नड़ाय देलि बाढ़नि, धाए पहुचलि अन्दरात, केवाढ़ खोलि जगाए देलि हंसावती रानीकं उठू रानी एहन बज्र नीन्द भेल, कोन चोर आबि घर सेन्ह देल, एतैक कहैति मे रानी उठली हंसावती, रानी सेन्हदेखि गर्द कैल। ततबा बेरिमे दौड़ल बिलकुल नोकरिया, दौड़िके घेरल चारू दिस डेउढ़ी, ताकै चोरक बनार कतहुं नहि मिले। ताखन कानै लगलि हंसावती रानी, राजाक नमा पर कानै लागलि, तखन कानि-कानि अचरा फारि कागज बनाओलि, नैनाक, काजर पोछिके मोसि बनाओलि, तखन बमा कनगुरियां चीरि कमल बनाओलि, लिखै लागलि। चोरीक हाल कहि देब राजा भीमसेनकं। एतए गढ़में री भेल, जनमक चौकीदार थिकाह सलहेस, हुनका कहबैन्हि जे चोर माल हाजिर करै, तौ लागि हुनका फुरसति नहि, एतेक चीठी लिखि सुदीन कै कहलि खवास मगाय लेलि, तकरा दिया चीठी राजा भीमसेनकं पठाय देलि।
खंड-14: होइत दुपहरिया चीठी पहुंचल राजाक पास। राजा भीमसेन चीठी देखि तमसाएल, लागे हुकूम देल बिलकुल बनौधिआक जे पकड़ि लाबह सलहेसकं। तखन दौड़ल बिलकुल बनौधिया, सलहेस नुकाए गेल, कतहुं नहि मिलल सलहेसक भांज। तखन पकड़िया ताकल, झील हील ताकल, तरेगना पहाड़ तालक, कतहुं न मिलै सलहेस भांज। हिआ हारि बैठल परतीक खेतमे, झखै लागल, ताहि बिरे में एकटा बुढ़िया बटोहिनि आबि गेलि, से पुछै लागलि जे एतेक बनौधिया कथी लै झखैत छी, तखन बनौधिआ कलह जे सलहेसक भांज बताए दे। तखन बुढ़िया कहै लागलि जे एकठाम हम देखलि सलहेसकं कलालक भट्टीपर दारू पिबैत, गांजा मलैत, करिया पगड़ी माथमे लालकी लाठी हाथमे, घोरूआ मांटी देहमे। एतेक सुनल बिलकुल बनौधिआ दौड़ल सलहेसकं पकड़े, चारू दीससं घेरि लेल कलालक भट्टी, तखन जाए पकड़ि लेल ओ मुसुक बांध बान्हि देल। तब पूछै लागल सलहेस बनौधिआके जे कोन जिआन भेल अछि जे हमरा बांधि देल अछि, से हाल कह। तखन कहै अछि बनौधिआ जे चलह कचहरी, राजा भीमसेन कहताह हाल, हम नहि जानी। आगा पीछा बनौधिआ बीचमे सलहेस के लेने जाए जुमल कचहरी, दाखिल कै देलक कचहरीमे, कल जोरि सलाम कैल बिलकुल बनौधिआ लिख समुझाय अपन बन्धुआ।
खंड-15: तखन कल जोरि कै ठाढ़ि भेल सलहेस, जन्म सं नौकरी कैल कहिओ फूलक साटी न लागल, आइ कोन बिखै भेज जे बन्धुआ बान्हि देल। तखन राजा भीमसेन हुकुम देल जे तोहरा अछैत घर में चोरी भेल, चोर माल पकड़ि कै हाजिर कै दह, तखन तोहरा फुरसति देबहु, बीचमे नहिं देबहु। तखन कहैत अछि सलहेस जे चौदह कोस पकड़िया चौकीदारी लिखाओल, चोरक बनार नहिं पाओल, आनू कागज जे चोरीक माल गेल अछि तकर तमसुक लिखि देब, जन्म-जन्म साधन कै देब, चोर माल हमर सक नहिं थीकि। तखन जनसं खिसिआएल राजा भीमसेन, देल हुकुम बनौधिया के लै जाह सलहेस के, उनटा बांध बांधि देब, नौ मन ढेंग उपर कै देब, काचे बांच के फठा सौ पीठि ओदारि देब, जाति दुसाध कबुल नहिं देब। तखन परल संकट मे सलहेस, तखन कानै लागल सलहेस, जे आब प्रान नहिं बांचत, आखिर मरना, अंकुर मेटल नहि जाएत, भाइ सहोदर मोतीरामसं बेंट नहि बेल, बिआही स्त्री सं भेंट नहि भेल, माए बुढ़िया धरि सौं भेट नहि भेल। सुमिरै लागल असाबरी घरक गोसाउनिकं जे जाएकै उढ़री तिरिया सतबरती दौना मालिनी होइत सूतलि फूलबाड़ी मे पलंगपर तकरा जाए कहब संवाद आबि कै कचहरी मे भेंटकै जाए।
खंड-16 एतबा सुनि दौना मालिनी उठलि चिहाए, ठाढ़ि भेलि दरबाजा पर गाइक गोबर लै सवा हाथ धरती नीपि लेलि, सभ देव मुनिक नाम अरोधि कं सुरजक माथे सगुन उचारै लागलि। सुरुज सांचे-सांचे सगुन उचारि दह जे कोन राज चोर बसैत अछि, केकर बेटा, केकर भगिना, की चोरक नाम थीक एतैक हाल कहि दह। तखन एतेक सुनि कै उठलीह मालिनी, जुमलीह फूलबाड़ी मांझ, सोलहो सिंगार पेन्हि लेलि, जादूक फूलडाली बन्धाए लेलि फूल तोरै लगलि, रंग-विरंगक फूल तोड़ि लेलि, कांचे नौंग अराची तोड़ि लेलि। चललीह स्वामीक उदेस, जाए जुमलीह कचहरी मांझमे। कल जोरि मिनती कहैत अछि, राजा भीमसेन के कहै लागलि, जे बड़ सुकुमार हमर स्वामी, मारि सहल नहि जाइ छैन्हि, कनिएक बन्धन खोलि दिअ, जहां सौं होएत तहां सौं चोर माल हाजिर कै देब। ताहि पर तमसाएल दीमान जे त्रिआक जाति कहां से लैब चोर माल, जों लागि हाजिर करबं नहि, तो लागि फूरसति नहि देबौक। तखन राजा भीमसेन कहैत छथीन्ह जे बन्धन कोलाए दबौक, एक एकरार हमरा पास लिखि दह जे आठम दिन चोरमाल हाजिर करी, नहिं हाजिर करी तौ नौम दिन तोहरासं विवाह करी, तकर एकरार लिखि दाखिल करह, ओ लिखाए लेल। दौना मालिनी कहै लागलि जे सात दिन में चोर माल पकड़ि कै हाजिर कै देब, से दूनू तरफ एकरार भै गेल।
खंड-17: तखन उठलीह मालिनी सलहेसक बन्धन खोलै लागलि अपने हाथसं, आगा पाछा बिदा भेल। तखन सलहेस पुछे छथीन्ह मालिनी सं जे की कहिकै हमरा बन्ध खोलौलिंही। तखन मालिनी कहै लागलि जे अपन इजतिक एकरार लिखि आठ दिनक अन्दर जे चोर माल आनि देब ओ हाजिर कए देब, तखन अहांकं खोलाओलि अचि। तखन सलहेस कहैत छथीन्ह जे कोन चोर थिक, तब मालिनी कहै लागलि जे चुहड़मल मोकामागढ़मे बसैत अछि, जगतक भागि थिक, वैह चोराए कै लै गेल अछि। करू पैरूख सलहेस जे चोर माल पकड़िकै लै आबह, ओना नहि पकड़ल जाएत भेद बताए दैत छी जे नाउ नटक टोल , जाए कै सभटा वस्तु मंगनि मांगि कै ढोलक, मुगदर, खनती, झीलम, खटिया, माचिआ, सिरकी भैंसा लै आबह। सलहेस तखन मंगनी मांगि के लै आएल, सलहेस मालिनी कै पास सपुर्द कै देल। तखन कहैत छथीन्ह दौना मालिनी ई सभ भेद आओर बता दै छी, मथाक टीक मुड़ाए दिअ, जुलफी रखाए लिअ, तसरक धोती काछ लगाए लिअ, उत्तम रंग ताखी मूड़ बैठा लिख, घोरूआ माटी गत लगाए लिअ, दुइ चारि दण्ड लगाए लिअ, जे असले नटक भेस लागे।
खंड-18: तखन दौना मालिनी दछिनक चीर पहिर लेलि, पाटी समारि लेलि, नैना काजर पेन्हि लेलि, सीके-सीके मिसी बैठाए लेलि, चोली पहिर लेलि, हाथमे बांक पहिर लेलि, पैर मे काड़ा पहिर लेलि, मांग मे तारचन्द टिकुली पहिर लेलि, असले कसबीन भेलि। दुनु आदमी आल्हा गावै लागल, आल्हा सुनि कै मोरंगक लोक चौतरफी घेरि लेल, देखै लागल तमासा, चिन्हले लोग अनचिन्ह भै गेल, तखन ओहिठाम सौं डेरा उठाए देल, तखन चलल चोर पकड़ै, पहुंचल गंगाघाट पर। ता मं सुनलन्हि गंगा सलहेसक अबाइ, घाटे-घाटे नाओ डुबाइ, अपने ब्रहमनीक रूपधै कंगनिया चढ़लि। गेल गंगाक लगमे जे तकहु नाओ दिअ बताए जे पार उतरि कै जाएब ओहि पार। तखन गंगाजी कहै लगलथीन्हि जे नाओ गेल भसिआ, तों फीरि कै घर अप्पन जाह, घर हम नहि फीरिके जाए, सुखले नदी पार भै जाएगा। गरक चन्द्रहार उतारिके जलमे राखि देलि, ताहिरपर चढ़ि लेल नट नटिन, पार उतरि गेल मगह में। मगहसं मुंगेर जुमल, राति विराति बलबे पहुंचल, मोकामा गामे मे। गाछी ताकिकै रा खसाए देल, तभन सभ वस्तु टांगि देल, सिरकी तानि देल।
खंड-19: तखन अपने बैठल सलहेस, अपने नटिन चचलीह भरि मड़हरबा लै गामपर हरबा बेचै, ले गे गिरथाइन हरबा ले, तखन हरबा बेचैति-बेचैति पहुंचलि चुहड़क दरबाजा पर। सात नीन्द सूतल सात खण्ड डेउढ़ीमे अपने मालिनी ठाढ़ि भेलि दरबाजा पर, जादू सं देलि जगाए। बक दै उठल चेहाए, सातो खण्ड केवाड़ खोलि कै दरबाजापर आएल, पूछै नटनिकं जे कथीला एलीह दरबाजा पर। जाति के हम नटिन थिकहु, दुई चारि पैसा खातिर हम एलहुं दरबाजा पर। तखन चुहड़मल कहैत छथिन्ह जे हमरा घरमे नहि माए, नहि बहीन, नहि इस्त्री, तखन हमरा सौं की लैबे ओजह इनाम। तखन बोले लागलि नटिन राति हम सूतल छलहुं अप्पन सिरकी मे, सपना में देखलि जे तोहरा घरमे एक चन्द्रहार छहु, से इनाम दह हमरा तब तोहरा मन पुराएब। तखन खुबसुरति देखि चन्द्रहार आनि देल जे हम चोरी कै लैलहुं केओलागढ़ सौ, राजा भीमसेनक घरसे, सलहेसक पहरा सौं से तोरा इनाम दैत छी। चलू, अपना सिरकी में ओहि पलंगपर मन पुराए देब। आगा माथापर पलंग, पाछू नटिनिआ गेल अपना सिरकी मे।
खंड-20: तखन अपने बैठल सलहेस, अपने नटिन चचलीह भरि मड़हरबा लै गामपर हरबा बेचै, ले गे गिरथाइन हरबा ले, तखन हरबा बेचैति-बेचैति पहुंचलि चुहड़क दरबाजा पर। सात नीन्द सूतल सात खण्ड डेउढ़ीमे अपने मालिनी ठाढ़ि भेलि दरबाजा पर, जादू सं देलि जगाए। बक दै उठल चेहाए, सातो खण्ड केवाड़ खोलि कै दरबाजापर आएल, पूछै नटनिकं जे कथीला एलीह दरबाजा पर। जाति के हम नटिन थिकहु, दुई चारि पैसा खातिर हम एलहुं दरबाजा पर। तखन चुहड़मल कहैत छथिन्ह जे हमरा घरमे नहि माए, नहि बहीन, नहि इस्त्री, तखन हमरा सौं की लैबे ओजह इनाम। तखन बोले लागलि नटिन राति हम सूतल छलहुं अप्पन सिरकी मे, सपना में देखलि जे तोहरा घरमे एक चन्द्रहार छहु, से इनाम दह हमरा तब तोहरा मन पुराएब। तखन खुबसुरति देखि चन्द्रहार आनि देल जे हम चोरी कै लैलहुं केओलागढ़ सौ, राजा भीमसेनक घरसे, सलहेसक पहरा सौं से तोरा इनाम दैत छी। चलू, अपना सिरकी में ओहि पलंगपर मन पुराए देब। आगा माथापर पलंग, पाछू नटिनिआ गेल अपना सिरकी मे।
खंड-21: ता में सलहेस सिरकी तजि देल, लाबै गेल अपना भाई मोतीराम ओ भगिना कारीकन्तु, सात सौ हाथी मकुना लै आबि के सिरकी घेरल। ता मे नटनिया पलंग ओछाए देलि, ताहिपर चुहड़मल कै तेल फुलैल दै सुताए देलि। ता मे फरीछ भेल, जुमल सलहेस सभ लसकर लै, धरि लेल सिरकी बीचमे चुहड़मल सूतल। देवी असावरी देलि जगाए जे त्रिआ कारन मुदै तोर जुमल सलहेस। एतबा कहैत चिहाए, दोहरि काछ लगाए भै गेल ठाढ़, छुड़ी लेल हथवा, एक बेरि छरपल चुहड़मल उपर उड़ि गेल सौ पचास हाथ, खसल हाथिक हलकाक बाहर, लड़े लागल सलहेस सं। चुहड़मल जहिना पैसे बकरी में हुड़ार, तहिना छरपल फिरे चुहड़मल, जेम्हर छरपै तेम्हर हाथी कटिते जाएस सात सै मकुना कै एकदम सों काटि देल, तीनि राति दिन परल लड़ाइ, तखन तीनू बापूतके खेहारने फिरै परतीक खेत मे। उठलि नटिन, पकड़लि चूहड़मलक बांहि, हम जातिक कसबीन, हमरा लग कतेक मोसाफिर अबैथ अछि, तकरा सभ सौं लड़ने हमर रोज हरज होइत अछि, खीस तेजि दह, चलह सिरकी मे मन पुराए देब। चुहड़मल सिरकी मे आवि कै पलंग पर रहल सूति। नीन्द अहिद्रा राखि देल, चाल कैलि राजा सलहेस के और मोतीराम कैं आवि कै अप्पन मुदै बान्हू।
—
Disclaimer: The opinions expressed within this article or in any link are the personal opinions of the author. The facts and opinions appearing in the article do not reflect the views of Folkartopedia and Folkartopedia does not assume any responsibility or liability for the same.
Folkartopedia welcomes your support, suggestions and feedback.
If you find any factual mistake, please report to us with a genuine correction. Thank you.


c: text/html

text:
आलेख
– गोविन्द साह
(लेखक एक पूर्व स्वतंत्र पत्रकार, समाजसेवी, अभियानी तथा गैर-सरकारी संस्थान केर संचालनकर्ताक संग-संग राजनीतिकर्मीक रूप मे नेपाल मे कार्य केने छथि। हाल उच्च शिक्षा लेल वारसा विश्वविद्यालय, पोलैन्ड मे अध्ययनरत छथि। मैथिली आ भोजपुरीक बीच जन्म लऽ रहल आ स्थापित होयबाक लेल आ भाषिकासँ भाषा मे परिणति पेबाक लेल संघर्षरत बज्जिकाभाषी क्षेत्र सँ छथि।)
कोनो भी समुदायक पहिचान लेल ओहि समुदाय केर भाषा महत्वपुर्ण होइत अछि । अगर किछु क्षणक लेल कोनो समुदाय सँ ओकर भाषा छिन लेल जाए तऽ ओहि समुदायक अस्तित्व समाप्त भऽ जाइत अछि । एक मिनट के लेल सोचिकऽ देखल जाय । अगर जर्मन भाषा समाप्त भऽ जाय, जर्मन संस्कृति केर कि हेतैक । अगर फ्रेन्च, आइरिस, जापनीज या कोरियन भाषा मिट जाए त ओहि संस्कृति सभक हाल कि हेतैक । तहिना मैथिली भाषा समाप्त भ जाए, त मैथिल समुदायके अस्तित्व कि रहतै । बात सोचनीय छै, किया लेल कोरिया मे जाएवाला कामदार सभक लेल कोरियन सरकार कोरियन भाषा सिखावलेल अनिवार्य कैने अछि । एकर पछाडी कोरिया के सामुदायिक पहिचानक स्वार्थ छिपल अछि । विश्वव्यापीकरण केर युग मे अगर कोरियन अन्य भाषा-भाषिकेँ छूट दैत अछि तऽ कोरियन समुदाय केर पहिचान खतरा मे पड़बाक अबस्था सृजना भऽ जाइत अछि । भाषा कि होइत अछि हम एकटा अपने भोगल घटना केँ स्पष्ट करब ।
हम पढाई करबाक सिलसिला मे अखन पोलैण्ड मे रहैत छी । हमरा सभक बासक लेल विश्वविद्यालय मे छात्राबास उपलब्ध कराएल गेल अछि । छात्राबास मे एकटा नियम छै जे छात्राबास सँ बाहर निकलैत खन अपन रुमक चाभी रिसेप्सन डेस्क मे छोड़ि कय जाय पडैत अछि । लौटबाक बाद मे फेर चाभी लऽ के जाइ पडैत अछि । लेखिन हम बाहर से अपन छात्राबास लौटे काल मे जखन-जखन चाभी माँगय जाइत छी, हमरा चाभी नै दैत अछि । कारण हम रिसेप्सनिस्ट सँ अंग्रेजी मे चाभी देवय लेल कहैत छी । Give me key of 904! वो रिसेप्सनिस्ट हमरा कहैत अछि, अहाँ चाभी पोलिस भाषा मे माँगु तखन देब। Ask me in Polish for key! ओ हमरा सँ एहि लेल पोलिस भाषा मे चाभी माँगय लेल नहि कहैत छैक कि हुनका अंग्रेजी नै अबैत छैक, या ओ अंग्रेजी नै बुझैत अछि । ओ हमरा अइ लेल पोलिस भाषाक प्रयोग करय लेल बाध्य करैत अछि कि हुनका अपन भाषा सँ प्रेम अछि । ओ अपन भाषा केर महत्व बुझैत अछि ।
पोलिस भाषा के पोल्याण्ड सँ हँटा देल जाएत त पोलिश समुदाय आ यूरोप के बाँकी समुदाय मे कोनो फरक नै रहि जेतैक । पोल्याण्ड केँ खाली ओकर अपन भाषाक कारण सँ एकटा विशिष्ट समुदायक रुप मे देखल जाइत अछि । पोल्याण्ड केर पहिचान भाषा मे आधारित अछि ।
मैथिल समुदाय केँ देखल जाए तऽ अगर मैथिली भाषा नै अछि तऽ भोजपुरी भाषी या अबधी भाषी सँ मैथिल समुदाय मे कि अलग रहि जेतैक । मैथिली, भोजपुरी आ अबधी भाषी समुदाय केर जन्म सँ मृत्यु तक केर सारा संस्कार एक जेकाँ छैक । अगर फरक छैक तऽ खाली भाषाक । मैथिली भाषा केँ शिष्टता आ नम्रता मैथिल समुदाय केर विशेष पहिचान छैक । मैथिली भाषा पुरे मैथिल समुदाय केँ सभ्य बनबैत अछि । तैँ लेल अन्त मे हम कहय चाहब कि भाषा सामुदायिक पहिचानक आधार होइत अछि । अगर अहाँ अपन समुदाय केर विशिष्टता कायम राखय चाहैत छी तँ भाषा केँ संरक्षण करिकय राखय पड़त । धन्यवाद ।

robotstxt: allowed

filter: keep


text:
सुभाषचंद्र झा, सहरसा। जुन १४, २०१५. मैथिली जिन्दाबाद!!
सहरसाक संजय गाँधी जैविक उद्यान केर किछु दृश्य प्रस्तुत अछि । एहि कोसी क्षेत्र मे जैविक उद्यानक परिकल्पना पर भेल राज्य द्वारा कार्य स्वयं अपन दुर्दशा आ अधूरा कार्य प्रगतिक अनेको खिस्सा सुना रहल अछि।
एतय फव्वारा निर्माणकालहि सँ आइ धरि खराब पड़ल अछि। जगह-जगह अनेरुआ घास केर संग काश उगल अछि जे रख-रखाव केर लापरवाही केँ बयाँ करैत अछि। फूलकेर किछु गाछ सब टा खाली कतहु-कतहु लगायल गेल अछि जे शायद पार्क केर नाम पर कागज मे काज देखेबाक आ सरकारी खजाना केँ चपत लगेबाक लेल कैल गेल प्रतीत होइछ।
कहबा लेल तीन टा पार्क छैक मुदा जयप्रकाश उद्यान वन विभाग केर कब्ज़ा मे आ बाल उद्यान परती पड़ल अछि। एहिना सनक स्थिति मे एहि पार्कक सौन्दर्यीकरण आवश्यक अछि। समुचित रख-रखाव लेल जिम्मेवार जिला प्रशासन आ नागरिक समाजक संग समस्त सरोकारवाला केँ अपन शहरक सुन्दरता पर ध्यान देबाक आवश्यकता अछि।
एहि दिशा मे जनप्रतिनिधि लोकनिक संग-संग निजी संस्था सबकेँ सेहो आगू बढिकय स्वयंसेवाक माध्यम सँ उचित रखरखाव पर ध्यान देबाक आवश्यकता अछि। एक तरफ अगबे ढकोसलापूर्ण राजनीतिक माँग उठैत अछि जे सहरसा, दरभंगा आ पुर्णियां केँ स्मार्ट सिटी मे शामिल कैल जाय। दोसर दिशि राज्य द्वारा प्रदत्त सुविधा सेहो अपन भाग्य पर कानैत अवस्था मे अछि। एहि सँ पैघ विडंबना दोसर कि? कि राजनीति मात्र नारा लगेबा आ जनमानसक मस्तिष्क मे आइग लगा अपन छद्म लोकप्रियता लेल कैल जाइत अछि वा यथार्थ एवं सार्थक प्रगतिक संग विकास लेल? ई प्रश्न आइ मिथिला समाजक सोझाँ मुह बाबिकय ठाढ अछि।


text: पटना। बिहार क राष्ट्रीय राजमार्ग संख्या 77 क हाजीपुर-मुजफ्फरपुर खंड कए चारि लेन करबाक आ 16 किलोमीटर लंबा नद बाईपास बनेबाक प्रस्ताव कए मंजूरी भेट गेल। केंद्रीय मंत्रिमंडल कए बुनियादी ढांचा संबंधी समिति कए आइ भेल बैठक मे एहि प्रस्ताव कए मंजूरी देल गेल। एकर तहत राष्ट्रीय राजमार्ग 77 क 60 किलोमीटर हाजीपुर-मुजफ्फरपुर खंड कए चारि लेन मे बदलल जाइत। एकर संगहि 16.870 किलोमीटर नव बाईपास सेहो बनाउल जाइत। एहि परियोजना क लेल 671.70 करोड़ टका खर्च कैल जाइत। इ सड़कक निर्माण स बिहार कए राजधानी पटना ईस्ट-वेस्ट कॅारीडोर से जुडि़ जाइत। इ सड़क बनाउ, कमाउ आओर सौंप देबाक फार्मूला पर बनाउल जाइत।


text:
मैथिल उद्योग-प्रतिष्ठान परिचय
पसिन करू आ एकदम सस्ता दर पर कीनू
अंतर्राष्ट्रीय स्तर के “मैथिल जीन्स” आब मिथिला सहित सगर भारत में उपलब्ध अछि। बहुत लगन आ समर्पण सँ शुरू कयलनि ई उद्यम, मैथिली मिथिला के विभिन्न आंदोलन सँ प्रेरणा पाबि मैथिल ब्रांड नाम मे विशाल रेंज में रेडीमेड जीन्स पैंट के काज शुरू कयल गेल, कहलनि संस्थापक राजेश झा।
आउ परिचित होइ एहि प्रतिष्ठान सँ
प्रश्न: एकर स्थापना कहिया कयलहुँ?
उत्तर: मैथिल जीन्स केर स्थापना २०२१ मे भारतीय प्रौद्योगिकी संस्थान दिल्ली सँ स्नातक राजेश जी आ ऋषि वरुण मिश्र द्वारा कयल गेल छल।
प्रश्न: संचालन केना करैत छी?
उत्तर: मूल रूप स मैथिल जींस ऑनलाइन खरीदबाक विकल्प सेहो दैत अछि। फोन पर सेहो ऑर्डर बुक करैत छी। मिथिला क्षेत्र में दरभंगा, मधुबनी आ विभिन्न ग्रामीण क्षेत्र में खुदरा आ थोक विक्रेता केँ उपलब्ध करबैत सेहो ग्राहक केँ उपलब्ध करबैत छियनि।
प्रश्न: एकर हेड ऑफिस कतय रखने छी?
उत्तर: मुख्यालय दिल्ली फ्लैट नं 136 विद्या विहार अपार्टमेंट वेस्ट एन्क्लेव, पीतमपुरा नई दिल्ली 110034 सम्पर्क नम्बर 8587853208 अछि। जे कियो दिल्ली ऑफिस स खरीदय चाहय छी, एहि पता पर सम्पर्क करी।
तहिना एकर द्वितीय कार्यालय पता रानीपुर राम जानकी दरबार दरभंगा 846001 सम्पर्क नम्बर ☎8882775983 अछि। दरभंगा मधुबनी मे रहनिहार लोक एहि पता पर सम्पर्क करू।
जे कियो अलग राज्य मे रहय छथिन्ह ओ ऑनलाइन के माध्यम सं भुगतान करय सकय छथिन्ह आओर अपन पता पर मंगा सकय छथिन्ह, हुनका सं धोखा नहि होएत, ई कंपनी के दावा अछि।
प्रश्न: क्वालिटी पर किछु बताउ पाठक केँ।
उत्तर: 100% कॉटन 100% Stretchable 100% आरामदायक 100% रंग गारंटी के साथ निर्मित मैथिल जीन्स बहुत सुन्दर क्वालिटी के साथ निर्मित अछि। पहिले उपयोग तखन विश्वास करू। मिथिला स प्रेम करयवला लोक अवश्य कीनू।
प्रश्न: एखन कतेक रेन्ज में उपलब्ध अछि?
उत्तर: मैथिल जीन्स एखन 2 रेंज के जीन्स बना रहल अछि, एक ₹1299 एक ₹1399 के। ई दुनु प्रोडक्ट उपलब्ध अछि जे जीन्स अहाँ 2000 में कीनब, अहाँ के 1399 में भेटत बेस्ट क्वालिटी के संग। ₹1699 लॉन्च होबय बला अछि, ईहो मजबूत क्वालिटी के संग बनायल जायत। मुदा काज चलि रहल अछि, पहिने प्रयोग तखन विश्वास करू।
प्रश्न: मैथिली मिथिला आ समाज सँ जोड़य लेल कारपोरेट सोशल रिस्पांसिबिलिटी की?
उत्तर: एहि कंपनी के प्रगति मे जे लोक योगदान देताह हुनका सम्मानित कएल जाएत।
प्रश्न: मार्केटिंग लेल कि अपील करब?
उत्तर: दुकानदार भाई लोकनि सँ बिशेष आग्रह जे एक टा जीन्स सैंपल क लेल अवश्य मँगाबी। आर जीन्स पहिरबाक शौकीन सज्जन लोकनि जे कियो ई साक्षात्कार देखि-पढ़ि रहल छी से जरूर खरीदबाक प्रयास करब ई अनुरोध अछि।
धन्यवाद। जय मिथिला!!


text:
– नीलम झा
आइ हम अहाँ सब स किछु प्रश्न क रहल छी । हमरा त किछ नै बुझय आबैय य क्षमा करब 🙏🏻 हमरा त मैथिली भाषा नै लिखय आबैय, बहुत गलती करै छी हम, तैयो हमरा पूूूछय के मोन करैत अछि ।
त हमर प्रश्न ई अछि, विशेष करि के अपन सखी सब स, जे, मां जानकी अपन सबहक आदर्श कियै छैथ🤔?
1. ओ भगवान रामचन्द्र जी क पत्नी छलखिन तेँ🤔?
2. कि ओ शौर्य, पराक्रमी, तेजस्वी, राजा दशरथ क पुत्र वधू और राजा जनक के बेटी छलखिन तेँ🤔?
3. या ओ आठ साल के अवस्था मे बायां हाथ स शिव धनुष उठा क डेली नीपैत रहैथ तेँ🤔?
बहुत एहेन बात अछि जे हुनकर वर्णन म अछि, ओ देवियो मे सर्वश्रेष्ठ मानल जाय छथि, कियै 🤔?
हमरा हिसाब सं जतेक हम जानैछी, हुनका म धैर्य, आत्मसम्मान, स्वाबलंबी, अपना स पैघ क आदर, अपन कुल और अपन पति के मान मर्यादा, और खुद म सबल, सुशिक्षित और सुसंस्कारी छलैथ। छोट के लेल अथाह प्यार छलैन । गलतीयो पर सब क क्षमा करैत छलि । अथाह प्यार छलैन हुनकर दिल म अपन प्रजा के लेल जे बार बार हुनका मरमाहित करैत छल।
जखन ओ मुनि आश्रम म गर्भावस्था म छलैथ ओ समय स्त्री क कष्टदायी, आराम करै क समय होइ य । जै समय म भारी उठेनाय अपना सब क मना रहैया, ओहि समय म ओ जंगल सं लकड़ी अपना हाथ सं काटिकय आनय छलि। अपना हाथ सं कुटिया पिसिया करैथ, तखन भानस बना क खाय छलि । ओ ककरो सं मदद नै लै छलि, सब हुनकर मदद करैलेल लालायित रहैथ, मुदा ओ बहुत खुद्दार और स्वाभिमानी छलि।
अपन कोखि म सूर्यकुल शिरोमणि क असगर पालि रहल छलि । ओ त्याग क देवि छलि । निश्छल रैहितो, निष्कलंक रैहितो, बार बार अग्नि परीक्षा दैत एलि।
कियै? ऐ दुवारे जे हुनका पर कियो कहियो उंगली नै उठावैथ और नै कहियो नारी सम्मान पर कोनो कटु बात कहैथ या उंगली उठाबैथ।
ओ नारि समाज के मान सम्मान छैथ और रहती हरदम । सब किछु रहैत हुनकर ऐशो आराम के लेकिन ओ कष्टक रस्ता अपनेलैथ। ओ एहन संघर्षमयी देवी छलि और नारी जाति के सम्मानित करैत रहलि।
हुनकर नखो बराबर जे अपना सब संघर्ष करब त तुरन्त उबिया जाय छी, कियै?
हुनकर अंश सब म अछि मुदा अपना सब खुद क पहचानि नै पाबय छी । ओ संघर्ष के अवसर आबैय, मुदा घवराय जाय छी । नै घबरेबाक चाही।
अपना सब आसान रास्ता हरदम अपनाबय चाहैत छी और जे कियो अनुशरण करैय ओकरा बेबकुफ बुझैय छी। एना नै बुझबाक चाही। अपन मान मर्यादा क रक्षा करैत आइ नारी जाति के लेल मिशाल, और सबहक पूजनीय छैथ। तै दुवारे मोस्ट जरूरी बात ई अछि जे सब कियो अपन कर्तव्य पर ध्यान दियौ और मां जानकी क सम्मान क रक्षा करू।
जय मिथिला जय मां जानकी 🙏🙏


text:
–इला झा।
मिथिलाक त्यौहार चौठचन्द्र जाहिमे चन्द्रमाक पूजा होइत छन्हि, प्रशस्त मानल जाइत अछि। भादव शुक्ल चतुर्थी तिथिकेँ ई पूजा होइत अछि। ई व्रत मिथिलामे मिथिला नरेश हेमाङग्द ठाकुर द्वारा प्रचलित भेल। ओ नीक ज्योतिषी छलाह। हुनका अहि तिथिकेँ विशिष्ट शुभ फल प्राप्त भेलनि तैं ओ अहि पावनिक प्रचार प्रसार कयलनि।लोक मनोकामना सिद्धि भेला पर दिन भरि निराहार रहि साँझमे विविध प्रकारक पूड़ी-पकवानक संग फल ओ दहीक छाँछी उठबैत छथि।आन प्रान्त मे एहि दिन चन्द्रमा पर ढेप-पाथर फेकल जाइत अछि कारण आजुक दिन चन्द्रमाकेँ कलंक लागल छनि। परन्तु मिथिला मे अहि पावनिक बहुत बेसी महत्व छैक।
ई व्रत जहिया साँझमे चौठ पड़ए तहिया करी से पर्व निर्णयमे कहल गेल अछि।व्रती संध्याकाल नित्य सँ निवृत भऽ स्नान कऽ पूजाक आसन पर आबि बैसथि तखन पूजाक यावन्तो सामग्री अरिपनक अनुसार डाली, छाँछी, अष्टदल अरिपन पर दीपयुक्त कलश राखल जाय तखन पूजाक सामग्री सब लय अपने पूजाक आसन पर बैसथि। हाथमे कुशक पवित्री दहिना हाथमे तेकुशा जल लऽ निम्न मन्त्र सँ यावन्तो सामग्री केँ शिक्त करथि-
“नमः अपवित्रो पवित्र वा सर्वावस्थांगतोपिवा।
यः स्मरेत पुण्डरीकाक्ष सवाह्याभ्यन्तर सूचि-सूचिः।।
नमः पुण्डरीकाक्ष पुनातु।
तेकुशा तील जल लऽ संकल्प करी। सधवा स्त्री गौरीक पूजा आ विधवा विष्णुपूजा करथि। व्रतीक डाला चौठचन्द्र दिन पुड़िकिया, पुआ, विभिन्न प्रकारक मिठाई, दलिपूरी, छांछी भरि दही आ खीर सँ भरल रहैत छैक।मिथिलाक ई पर्व नाना प्रकारक सुस्वादु मिष्ठान भोजन लेल बहुत प्रचलित अछि।
प्राचीन कालमे ब्रह्मा, विष्णु, महेश अपन सभक श्रृष्टिक कल्याण हेतु गणेशजीक अष्टसिद्धी पूजा कएलनि आ हुनका धन, रत्न आदि द’ तरह-तरहसँ हुनक स्तुति केलथि। ब्रह्मा हुनका कहलनि-हे हस्तमुख विद्याक अधिष्ठाता गणेशजी अहाँ हमरा सबके वरदान दिअऽ। गणेशजी प्रसन्न भ’ वरदान देलथि जे ब्रह्माक कैल श्रृष्टि निर्विघ्न होनि। अहि तरह वरदान दैत आकाश मार्गसँ जा रहल छलाह। तखन हुनकर दृष्टि चन्द्रमाक अद्वितीय रूप पर पड़ल। चन्द्रमो हुनको देखलनि, गणेशक अजीव रूप देखि हुनका हँसि लागि गेल ।अहि पर तमसाक’ गणेशजी हुनका श्राप देलनि अहाँ अत्यंत घमंडी छी, अहाँके अपन रूप पर बड्ड घमंड अछि। अहाँके शीघ्रे एकर फल भेटत। अहाँके आइ सँ केओ नहि देखत। यदि गलतियो सँ अहाँकेँ देख लेत त’ ओकरा मिथ्या कलंक लगतै। अहि श्राप सुनि चन्द्रमा हतप्रभ भ’ गेलाह। हुनक प्रकाश क्षीण हुअय लागल। मलीन मुँह ल’ ब्रह्माक लग पहुँचलथि। ब्रह्माक सुझाव सँ ओ गणेशजी केँ प्रसन्न कर’ लेल चतुर्थी तिथिकेँ लड्डू आ उत्तम पकवानसँ विधि-विधान पूर्वक पूजा केलथि। रंग बिरंगक स्तुति केलथि। गणेशजी प्रसन्न भ’ वरदान माँग कहलथि। तखन चन्द्रमा कहलथिन जे ओ पाप आ शाप सँ मुक्त भ’ जाइथ।हुनका पाप आ शाप सँ गणेश जी मुक्त करैत कहलथि, जे अहाँके भादव मासक शूक्ल पक्षक चौठमे जे देखत तकरा मिथ्या कलंक लगतै। जे मासक शुरुए सँ अहाँकेँ देखैत रहत तकरा ओ कलंक नहि लगतै।तकरा अलावे भाद्र शुल्क चतुर्थी कऽ विधिपूर्वक पूजा कऽ हाथमे फल फूल लऽ दर्शन करत तकरा कलंक नहि लगतै।एतबे नहि हमर बनाओल विधिसँ चन्द्रमाकेँ देखत तकरा मनोवांछित फल भेटतैन।
पकवान प्रिय मिथिला हेतु ई विशेष पर्व अछि जाहिमे स्नेही महिलावर्ग सुस्वादु पकवान बनबैत छथि आ बालकसँ वृद्ध धरि खयबाक आसमे साँझधरि चन्द्र दर्शनक प्रतीक्षामे रहैत छथि।


text: पटना। पर्यटन मंत्रालय क पहल पर चीन क टूर ऑपरेटर क छह सदस्यीय टीम बुद्ध सर्किट क रोड मैप तैयार करबा लेल पटना पहुंचल अछि। टीम क नेतृत्व करि रहल बेंसन चान कहला जे चीन क अधिकतर लोक बुद्ध सर्किट क भ्रमण करबा लेल तैयार छथि। एकरा लेल रोड मैप तैयार कैल जा रहल अछि। चीन वापस गेलाक बाद बुद्ध सर्किट लेल टूर पैकेज तैयार करब। ओ कहला जे बुद्ध सर्किट मे सुविधा क अभाव नजरि आबि रहल अछि। जगह-जगह फ्रेश हेबाक आ विश्राम करबाक सुविधा नहि अछि। टीम मे चाहू यांग, लीन जहांजी, जियांग चाहंगू, चू केवाक यांग, डांग यांग हिलिंग आ चान होतूसन शामिल छथि। टूर ऑपरेटर क कहब अछि जे रोड मैप तैयार भेला स चीन क लोक आसानी स बुद्ध सर्किट क परिभ्रमण क लाभ उठा सकताह। चाइनीज टूर ऑपरेटर कपिलवस्तु आ कुशीनगर सहित कई स्थल क भ्रमण करि चुकलाह अछि। शनिदिन टूर ऑपरेटर राजभवन आ शहीद स्मारक क अवलोकन केलथि। जगह-जगह लागल महापुरुष क प्रतिमा कए कैमरा मे कैद केलथि। टूर ऑपरेटर पटना म्यूजियम सेहो गेलाह।


text:
रामबाबू
नयी दिल्ली । वास्तवमे एफडीआई (प्रत्यक्ष विदेशी निवेश) क वृद्धि दर मुँहे भरि खसल अछि। आंकड़ाकें मोताबिक, एफडीआई केर वृद्धि दर साल 2017-18 मे पछिला 5 सालक सभसँ निचला स्तर पर पहुँच गेल अछि। इंडस्ट्रियल पॉलिसी एंड प्रमोशन विभागकें आंकड़ा के’ मोताबिक, 2017-18 मे एफडीआई 3 प्रतिशत केर वृद्धि दर सँ 44.85 बिलियन डॉलर रहि गेल, जखन कि साल 2016-17 मे एफडीआई केर वृद्धि दर 8.67 प्रतिशत, 2015-16 मे 29 प्रतिशत आ 2014-15 में 27 प्रतिशत रहल छल।
विशेषज्ञ केर मोताबिक, देशमे घरेलू निवेश बढयबाक आऔर बिजनेस करयकें नियम आसान कएने बिना प्रत्यक्ष विदेशी निवेशमे वृद्धिमे बेसी दिकदारी अछि। लाइव मिंट केर खबरि मोताबिक, डेलोइटे इंडियाकें पार्टनर अनिल तलरेजा मोताबिक देशक उपभोक्ता आऔर खुदरा क्षेत्रमे एफडीआई केर कम वृद्धि दरक कारण अहि क्षेत्रक अनिश्चित्ता आऔर जटिलता अछि। ओना सरकारकें तरफ सँ प्रयास निरन्तर चलि रहल अछि, लेकिन अन्तरराष्ट्रीय उपभोक्ता आऔर रिटेल कंपनी सभ एखन सेहो भारतमे निवेश करय सँ परहेज कS रहल अछि। जखन कि सरकार देशमे बिजनेस शुरु करय लेल नियम बेस सहज कS देलक अछि, एकर बादो विदेशी निवेशक सभमे ओ आत्मविश्वास नहि आबि रहल अछि कि ओ एतय आबि निवेश कS सकैए।
जवाहर लाल नेहरु यूनिवर्सिटी केर प्रोफेसर बिश्वजीत धर केर मोताबिक, कोनहुँ देशक एफडीआई मे ओहि देशक अर्थव्यवस्था केर छवि देखल जाएत अछि। पछिला किछु सालसँ घरेलू निवेशमे बेसी उदासीनता देखल गेल अछि। जेकर असरि आब एफडीआई पर देखल जा रहल अछि। UNCTAD केर एकटा रिपोर्टक मोताबिक, भारतमे प्रत्यक्ष विदेशी निवेश साल 2017 मे 44 बिलियन डॉलर सँ घटिकS 40 बिलियन डॉलर पहुँचि गेल अछि। आंकड़ाकें मोताबिक, देश मे सभसँ बेसी विदेशी निवेश सेवा क्षेत्र (6.7 बिलियन डॉलर) मे आएल अछि। एकर बाद कंप्यूटर सॉफ्टवेयर आऔर हार्डवेयर (6.15 बिलियन डॉलर), टेलीकम्यूनिकेशन (6.21 बिलियन डॉलर), ट्रेडिंग (4.34 बिलियन डॉलर) कंस्ट्रक्शन (2.73 बिलियन डॉलर), ऑटोमोबाइल (2 बिलियन डॉलर) आऔर ऊर्जा (1.62 बिलियन डॉलर) निवेश भेल अछि।
ओतय जँ भारतमे सभसँ बेसी विदेशी निवेश करनिहार देशक गप्प करि त’ मॉरीशस सभसँ ऊपर अछि, जे भारत मे 15.94 बिलियन डॉलर केर निवेश कएलक अछि, एकर बाद सिंगापुर (12.18 बिलियन डॉलर), नीदरलैंड्स (2.8 बिलियन डॉलर), अमेरिका (2.1 बिलियन डॉलर) आऔर जापान (1.61 बिलियन डॉलर) कएलक अछि।उल्लेखनीय अछि कि भविष्यमे भारतकेँ बड़का स्तर पर विदेशी निवेशक जरुरत होयत। विदेशी निवेशक मदति सँ सेहो देशमे इंफ्रास्टक्चरकें विकास कएल जाएत, परञ्च विदेशी निवेश मे कमी सँ देशक इंफ्रास्टक्चर विकासक पर्यासकें जोरगर धक्का लागत


text:
बताओल जे रहल अछि कि ई शराब सँ बेसी खतरनाक मादक पदार्थ अछि। हदक गप ई कि कोबरा सांपक जहर केर इस्तेमाल सँ सेहो नशेड़ी पाछू नहि हटी रहल छथि। ऐहिक संगे बाॅनफिक्स आओर फेविकोल सेहो नशा केँ लेल प्रयोग कायल जे रहल अछि।
खुद प्रशासन आओर नारकोटिक्स विभाग एहेन मादक पदार्थ सभक बड़का खेप देखैत हरकत मे आयल अछि। सूत्र केर मानी तेँ शराबबंदी के बाद बिहार इंटरनेशनल ड्रग माफिया सभक लेल बड़का बाजार मे तब्दील भ' गेल अछि।
सरकार, प्रशासन आओर स्वयंसेवी संगठन सभ आगू आबैत एहि तरहक व्यसन सँ युवा पीढ़ी क' बचेबाक लेल जनजागरण अभियान चला रहल अछि। किएक जे ड्रग्स शराब सँ कैको गुना बेसी खतरनाक अछि। एक बेर ऐहिक आदत लगलाक बाद फेर ई छुटैत नहि अछि। जे ऐहिक शिकंजा मे एक बेर पड़ैत अछि ओ मौतक बादे ऐहिक शिकंजा सँ निकैल पाबैत अछि।
"मिथिला दैनिक" परिवार अप्पन सभ पाठक सँ नेहोरा करैत अछि जे अहाँ सभ खुद एहि लत सँ परहेज करैत अप्पन समाज क' सेहो एहि लतक गिरफ़्त मे आबाई सँ बचबी।


text:
विनीत ठाकुर
अररिया। उपमुख्यमंत्री सुशील कुमार मोदी अररिया स्थित कुसियार गाम मे वानस्पतिक जैव विविधता पार्क क उद्घाटन केलथि। ई बिहार क पहिल वायोडायवर्सिटी पार्क अररिया जिला केँ एक नव परिचय देत। ई पार्क अररिया जिला से दस कि.मी दूरी पर नेशनल हाईवे ५७ क वगल मे अवस्थित कुसियार गाँव मे अछि।
पार्क विभिन्न तरहक सुविधा युक्त अछि। वाहन पार्किंग, खान पान क उचित व्यवस्था, शौचालय क सुविधा सँ युक्त एहि पार्कक स्वागत स्थल केँ बहुत आकर्षक बनौल गेल अछि जे पर्यटक केँ आकर्षित करैत अछि। चिल्ड्रेन प्ले एरिया चारि कि.मी मे पसरल अछि.। पार्क मे विभिन्न तरहक गाछ वृक्ष, वर्टिकल गार्डन, जापानी गार्डन, वाटर टावर, रोज् गार्डन बहुत सुंदर ढंग से लगौल गे ल अछि।अद्भुत बिल्डिंग ,अद्भुत गाछ वृक्ष आ फैमिली पार्क सँ सजल पार्क अति मनोरम अछि.
एहि पार्क मे विहार सहित पड़ोसी राज्य क पर्यटक सब सेहो अबैत छथि। उद्घाटन सँ पहिनहि सँ विहार, नेपाल,आ भारतक अन्य क्षेत्र क पर्यटक आबय लगला अछि.। संपूर्ण सीमांचल मे बच्चा सबहक मनोरंजन लेल एहि सँ सुंदर जगह दोसर नहि छैक। सुंदर प्ले ग्राउंड क संग अनेको आकर्षक स्थल मनमोहक अछि। शांत आ शुद्ध वातावरण क उपलब्धता गंभीर चिन्तन हेतु पार्क केँ उपयुक्त स्थल बनबैछ। पार्क क जैव विविधता वनस्पति विज्ञान क छात्र लेल उत्तम जानकारी प्राप्त करबाक जगह अछि। एन एच ५७ क समीप भेला क कारणे पर्यटक सब सुगमतापूर्वक आवि सकैत छथि। नव वर्ष आ पावनि तिहार क समय मे एतय खूब भीड़ होइत अछि। को़सिकंहा आ पूर्णियाँ क पहिल पसिन्नक ई पार्क अपन सुंदरता सँ शहरो के पछारि रहल अछि। आउ, आ अपन देश कोसक एहि पार्क क आनन्द लिअ ।


text:
नई दिल्ली। बिहार मे विधानसभा चुनाव कए देखैत भाजपा क राष्ट्रीय कार्यसमिति क अगिला बैठक पटना मे आयोजित कैल जाएत। पार्टी अध्यक्ष गडकरीक अध्यक्षता में भेल केंद्रीय पदाधिकारीक बैठक मे आइ एहि पर निर्णय लेल गेल। आजुक बैठक मे कईटा फैसला लेल गेल, मुदा बिहारक प्रदेश अध्यक्ष आ उमा भारतीक पार्टी मे वापसी पर कोनो निर्णय नहि भ सकल। उमा भारती क पार्टी मे वापसी संबंधी एकटा प्रश्न क जवाब मे अनंतकुमार कहला जे एहि मसला पर पार्टी क संसदीय बोर्ड फैसला लेत। दोसर दिस बिहार में पार्टीक नव अध्यक्ष लेल सेहो आई घोषणा हेबाक छल, मुदा भारी गुटबंदी कए देखैत घोषणा नहि भ सकल। पार्टीक एकटा प्रमुख नेताक कहब अछि जे गडकरी क सबस पैघ मुश्किल इ अछि जे ओ केकरा नाराज करथि आ केकरा खुश करथि।
प्रदेश भाजपा क नेता दू खेमा मे बंटल छथि। एक खेमा उप-मुख्यमंत्री सुशील कुमार मोदी क अछि, त दोसर नंदकिशोर यादव क। दूनू खेमा क लोक अध्यक्ष पद क उम्मीदवार क लेल अपन पूरा ताकत लगा देने अछि। पहिने बिहारक जिम्मा शाहनवाज कए सौंपबाक गप छल, मुदा संघ एहि लेल तैयार नहि भेल। संघ कोनो हालत मे एकटा मुसलमान कए भाजपा अध्यक्ष बनेबा लेल तैयार नहि अछि। शाहनवाजक नाम हटलाक बाद राज्य मे दोसर कोनो एहन नाम सामने नहि आबि रहल अछि जाहि पर सर्वसम्मति बनि सकए। एक गुट चाहि रहल अछि जे भाजपा अध्यक्ष एहन हेबाक चाही जे पार्टी कए नीतीशक छाया स दूर ल जा सके आ अपन एजेंडा कए बढ़ा सकए। एहि गुटक नेतृत्व बिहारी बाबू करि रहल छथि आ हुनकर संग छथि मोदी आ नीतीश विरोधी भाजपा नेता। दोसर गुटक कहब अछि जे एहि साल चुनाव अछि एहन मे प्रदेश अध्यक्ष गठबंधन कए चुनाव जीतेबा योग्य हेबाक चाही। एहि गुटक नेता उप-मुख्यमंत्री सुशील मोदी छथि, जिनकर प्रदेश भाजपा मे सरकार आ पार्टी संगठन पर बेसी पकड़ अछि। ओ मुख्यमंत्री नीतीश स सेहो बेसी नजदीकी छथि। मोदी विरोधी गुट अध्यक्ष पद क उम्मीदवार क अश्वनी चौबे कए सामने अनलक अछि, मुदा चौबेक नीतीश विरोध जग-जाहिर अछि। ओना चौबे दिल्ली मे छथि। चंद्रमोहन राय सेहो दिल्ली मे छथि। एहन मे पार्टी नेतृत्व भाजपा प्रदेश क कोनो नेता कए नाराज नहि करै चाहैत अछि, दोसर दिस एकर आशंका सेहो अछि जे अगर नीतीश विरोधी गुट कए सत्ता सौंप देल जाइत अछि त जदयू स गठबंधन कमजोर भ टूटी सकैत अछि। पार्टी मे पहिने स इ चिंता रहल अछि जे नीतीश कुमार ओडिशा क नवीन पटनायक क जेकां अंतिम समय मे गठबंधन तोडि़ कांग्रेस स हाथ मिला सकैत छथि अथवा ओ अपन दम पर मैदान मे उतरि सकैत छथि। एहन हालात मे बिहार भाजपा मे भारी टूटक आशंका सेहो डरा रहल अछि। एहन मे भाजपा अध्यक्षक निर्णय किछु दिन आओर नहि करबाक मजबूरी बुझल जा सकैत अछि।


text:
प्रहरी दिवसमे सम्मान
पहुरा समाचारदाता
धनगढी, ३० कुवाँर । ६५ औं प्रहरी दिवसके अवसरमे सम्मान कार्यक्रम कैगिल बा । सम्मानित हुइलमे प्रहरी कार्यमे सहयोग कैना संघ संस्था, स्थानीय तह, पूर्व प्रहरी कर्मचारी, सर्वसाधारण ओ अब्बे टमान स्थानमे कार्यरत रहल प्रहरी वरिष्ठ उपरीक्षकसे लेके प्रहरी जवानसम रहल सुदूरपश्चिम प्रदेश प्रहरी कार्यालय दिपायल सम्पर्क कार्यालय धनगढी जनैले बा ।
उ अवसरमे समुदाय प्रहरी साझेदारी कार्यक्रम कार्यान्वयन प्रभावकारी ढंगसे सहयोग पुगाइल कहटी पूर्व कर्मचारी पूर्व प्रनानि मोहन नाथ योगी, समुदाय प्रहरी साझेदारी कार्यक्रम कार्यान्वयन प्रभावकारी ढंगसे सहयोग पुगाइल कहटी स्थानीय तह जानकी गाउँपालिका कैलाली, समुदाय प्रहरी साझेदारी कार्यक्रम कार्यान्वयन प्रभावकारी ढंगसे सहयोग पुगाइल कहटी शैक्षिक संस्था पद्म पब्लिक मुक्तिनारायण मावि सिलगढी डोटी दिसिनपा वडा नम्बर ६ डोटी, समुदाय प्रहरी साझेदारी कार्यक्रम कार्यान्वयन प्रभावकारी ढंगसे सहयोग पुगाइल कहटी सर्वसाधारण बैतडी सुर्नाया गाउँपालिका–८ के प्रजापती मडै, समुदाय प्रहरी साझेदारी कार्यक्रम कार्यान्वयन प्रभावकारी ढंगसे सहयोग पुगाइल कहटी संघ संस्था राष्ट्रिय दलित नेटवर्क बैतडीहे सम्मान कैगिल बा ।
ओस्टेक प्रहरी कार्यालयके लाग निःशुल्क जग्गा प्रदान करुइया जग्गादाताहुकनफे उहे अवसरमे सम्मान करल बा । बडिकेदार गाउँपालिका कार्यालय डोटी, स्वामि कार्तिक खापर गाउँपालिका कार्यपालिकाके कार्यालय, सुईजिउला वाई बाजुरा, खप्तड–छेडेदह गाउपालिका वडा नम्बर १ काँडा बाजुराके दानबहादुर बुढा, शिवनाथ गाउँपालिकाके कार्यालय बैतडी, धनगढी उमनपा १ कैलालीके हरिबहादुर शाह, लालझाडी गाउँपालिकाके कार्यालय कञ्चनपुर रहल बाटै ।
दिवसके अवसरमे नगद ओ प्रशंसापत्र सहित उत्कृष्ट प्रहरी कर्मचारीमे संघीय प्रहरी ईकाई कार्यालय धनगढीमे कार्यरत रहल प्रहरी वरिष्ठ उपरीक्षक नलप्रसाद उपाध्यायहे नगद १५ सय, सुप प्रप्रका दिपायल डोटीमे कार्यरत रहल मुकेशकुमार सिंहहे नगद १५ सय, जिल्ला प्रहरी कार्यालय कञ्चनपुरमे कार्यरत रहल प्रहरी उपरीक्षक मुकुन्द मरासिनीहे नगद १४ सय, जिल्ला प्रहरी कार्यालय अछाममे कार्यरत रहल प्रहरी नायव उपरीक्षक योगेन्द्र सिंह थापाहे नगद १२ सय, जिल्ला प्रहरी कार्यालय बैतडीमे कार्यरत प्रहरी नायव उपरीक्षक नारायणप्रसाद अधिकारीहे नगद रु १२ सयसहित सम्मान करल बा ।
ओस्टेक सशस्त्र प्रहरी गुल्म धनगढीमे कार्यरत प्रहरी निरीक्षक नरेन्द्रबहादुर चन्दहे नगद ११ सय, सुप प्रप्रका दिपायल डोटीमे कार्यरत रहल प्रहरी निरीक्षक दिपक पातलीहे नगद ११ सय, संघीय प्रहरी ईकाई कार्यालय धनगढीमे कार्यरत रहल प्रहरी नायव निरीक्षक जंगबहादुर शाह, सुप प्रप्रका दिपायल डोटीमे कार्यरत रहल प्रहरी नायव निरीक्षक मीनबहादुर धामी, सुप प्रप्रका दिपायल डोटीमे कार्यरत रहल प्रहरी नायव निरीक्षक जीतबहादुर देउवाहे नगद एक/एक हजार, सुपप्रप्रका दिपायले कार्यरत रहल प्रहरी नायव निरीक्षक केशव जोशी, जिप्रका कञ्चनपुरमे कार्यरत प्रसनि मानमती धामी, जिट्राप्रका कैलालीमे कार्यरत प्रह सिद्वराज बिष्ट, प्रदेश प्रताके दिपायलमे कार्यरत रहल प्रह नन्द राम कठायतहे प्रशंसा पत्र सहित सम्मान करल बा ।
ओस्टेक ईप्रका थलारा बझाङमे कार्यरत रहल प्रसनि रैभानसिंह ऐरीहे नगद ९ सय, पुवेअस तथा सुप्रई कञ्चनपुरमे कार्यरत प्रहरी हवल्दार अम्मरराम लुहार, प्रदेश सप्र गण नम्बर १ गुल्म दिपायलमे कार्यरत प्रह हिराकुमारी उपाध्याय, जिल्ला प्रहरी कार्यालय दार्चुलामे कार्यरत प्रह जनककुमार बोगटी, प्रचौ अनारखोली डडेल्धुरामे कार्यरत प्रह शान्ति पौडेल, जिल्ला प्रहरी कार्यालय दार्चुलामे कार्यरत प्रह तर्कराज पाण्डेयहे नगद सात÷सात सयके दरसे सम्मान करल बा ।
ओस्टेक नगद ६ सयसहित सम्मानित हुइलमे प्रज भरतबहादुर बिष्ट सुप (प्रप्रका दिपायल डोटी), प्रज धनबहादुर चन्द (ईप्रका स्वामीकार्तिक बाजुरा), प्रज भरत बिक (विपद व्यवस्थापन गुल्म महेन्द्रनगर), प्रज अर्जुन बिक (प्रदेश सप्रगण नम्बर २ गुल्म धनगढी), प्रज महादेव सिंह कार्की (सप्रगण नम्बर १ नक्साल काठमाडौं), प्रज वीरेन्द्रसिंह धामी (ईप्रका फल्टुडे कैलाली), प्रज जीतेन्द्र साहु (जिल्ला प्रहरी कार्यालय अछाम) रहल बाटै ।


text:
कुनाल किशोर, सहरसा। अक्टुबर २१, २०१५. मैथिली जिन्दाबाद!!
जतय बिहार केर ऐतिहासिक गांधी मैदान मे बिहारक महागठबंधन केर नव सरकार सहित नितीश कुमार 5म बेर शपथ ग्रहण कय रहल छलाह ठीक ताहि समय कटिहार मे बबाल, मौत, तांडव चलि रहल छल। सरकार गठन केर पहिलुके दिन एहेन घटना बिहार केर लेल राजनीतिक जानकार शुभ नहि मानि रहला अछि।
कटिहार जिलाक देवीपुर केर समीप राष्ट्रीय राजमार्ग 31 पर आइ भोरे स्कूल बस आर ट्रक केर टककर में एक शिक्षिका तथा दुइ बच्चाक मृत्यु भेलाक बाद लोक सब आक्रोशित भऽ गेल। मौका पर जुटल भीड़ ट्रक केँ आगिक हवाला कय देलक। घायल सबहक इलाज केर मुकम्मल व्यवस्था नहि भेला पर लोक सब अस्पताल परिसर मे जैमकय बवाल कटलक। स्थिति पर नियंत्रण लेल पुलिस लाठीचार्ज केलक तथा फायरिंग सेहो केलक जेकर बाद स्थिति आरो बेकाबू भऽ गेल। भीड़
जगह-जगह आगजनी करय लागल। दर्जनों गाड़ी केँ आगिक हवाले कैल जाय
लागल।
देवीपुर केर समीप हाईवे पर स्कूली बस बच्चा सबकेँ लऽ कय जा रहल छल। एहि बीच तेज रफ्तार सँ चलि रहल ट्रक ओकरा टक्कर मारि देलक। घटना मे बस मे सवार एक शिक्षिका और दुइ बच्चाक मौके पर मृत्यु भऽ गेल, जखन कि 25 सँ
बेसी बच्चा गंभीर रूप सँ घायल भऽ गेल। आरोप अछि जे लोक घायल बच्चा केँ लऽ कय पीएचसी मे पहुंचल, लेकिन ओतय चिकित्सक नदारद छल। एकर बाद पीएचसी प्रभारी केर गाड़ी और एंबुलेंस मे आगि लगा देल गेल। पुलिस द्वारा रोकबाक कोशिश कैल गेल तऽ पत्थरबाजी शुरू भऽ गेल। देखिते-देखिते समूचा इलाका जनाक्रोश केर चपेट मे आबि गेल। जगह-जगह आगजनी आर तोड़फोड़ होमय लागल। मौका पर पहुंचल पुलिसकर्मी भागिकय अपन जान बचौलक। भीड़ द्वारा अस्पताल आर अन्य ठामक कतेको रास वाहन केँ सेहो आगि लगा देल गेल छल।
काफी समय बाद बड़ पैघ संख्या मे पहुंचल पुलिस लाठीचार्ज केलक तऽ बवाल
आरो बढ़ि गेल। माहौल सामान्य बनेबाक लेल पुलिस द्वारा कतेको राउंड फायरिंग सेहो कैल गेल। हाल लेल हालात काबू मे अछि। डीएम और एसएसपी मौका पर पहुंचि गेल छथि। पांच गो पुलिसकर्मी पत्थरबाजी मे घायल भेल अछि। किछु बच्चा लापता अछि, लोक सब ओहि बच्चा सबहक मृत्यु भेलाक बाद पुलिस द्वारा लहास नुकेबाक आरोप लगौलक अछि।
जे हो, नव सरकार गठन केर संगहि एहेन दुर्भाग्यपूर्ण घटना अशुभ-अपसकुन केर संकेत कय रहल अछि।


text:
“साहित्य”
:- दीपिका झा।
“हमरो हृदय बसै छैथ राम”
~~~~~~~~~~~~~~
स्वर्ग-नर्क अछि अहि धरती पर,
अछि रावण एतहि, एतहि श्रीराम।
कियो अपनहि सोच सं कृति बनाबथि,
कियो कुकृत्य स घटबथि मान।
जों रावणक अनुसरण करी,
आ चली कुपथ पर सीन तान।
तहन कोना कहै छी ताल ठोकि,
हमरो हृदय बसै छैथ राम।।
नहिं अछि जीवदया रत्ती भरि,
निर्दोषक खीचै छी प्राण।
अबला देखि ने नोर खसैयै,
मौका तकै छी गिद्ध समान।
पाथर सनक हृदय राखि क,
रुदण सूनि जौं मुनै छी कान।
तहन कोना कहै छी ताल ठोकि,
हमरो हृदय बसै छैथ राम।।
पर पुरुष में जौं नै पिता देखाईयै,
नहिं देखाईयै कियो भाई-सखा समान।
त कोना भेलौं जगदंबा के रूप,
कोना भेलौं सती सिया के मान।
अपन मान अपनहिं स घटा क,
जग में घटबै छी अपन सम्मान।
तहन कोना कहै छी ताल ठोकि,
हमरो हृदय बसै छैथ राम।।
नारी में बस स्त्री देखै छी,
नहिं देखै छी माता के समान।
शुम्भ-निशुम्भ सन सोच राखि क,
नीच बनि सदय करै छी अपमान।
घर सौं बाहर बिखरल मर्यादा,
बनल बैसल छी मूक अंजान।
तहन कोना कहै छी ताल ठोकि,
हमरो हृदय बसै छैथ राम।।
जहिना सब जल नहिं अछि गंगा,
नहिं सब शिखर कैलाश समान।
नहिं सब नारी अई सीता सन,
नहिं सब पुरुष अवधेश समान।
एक गिद्ध में सेहो दया भरल छल,
आब मनुष्यक रूप में अछि शैतान।
तहन कोना कहै छी ताल ठोकि,
हमरो हृदय बसै छैथ राम।।


text:
बिहार यात्रा हमरा लेल प्रेरणादायी रहल। हम हिनकर हाल पर आंसू बहेबा या अचंभित हेबा लेल नहि, बल्कि चुनौती क सामने उत्साह आ ऊर्जा क संग ठार एहन समाज कए देखबा मे सफल भेलहुं, जेकरा स हमरा सन तमाम लोक बहुत किछु सीख सकैत अछि.. आओर एहि दौरा स इ हमर पैघ कमाई भेल। – माइक्रोसाफ्ट कारपोरेशन क चेयरमैन बिल गेट्स
समाद स खास गप
नई दिल्ली/खगडिय़ा। गेट्स बिहार मे आएल बदलाव स अभिभूत छथि। कोसीक धार मे नाव पर समाद स गप करैत ओ कहला, हम ‘स्लम-पर्यटनÓ पर नहि आएल छी। किछु सीखबा लेल एहि ठाम एलहुं अछि।Ó सुदूर गाम क अपन दौरा स लौटलाकबाद पटना मे समाद संग गप मे माइक्रोसाफ्ट कारपोरेशन क चेयरमैन बिल गेट्स कहला-बिहार यात्रा हमरा लेल प्रेरणादायी रहल। हम हिनकर हाल पर आंसू बहेबा या अचंभित हेबा लेल नहि, बल्कि चुनौती क सामने उत्साह आ ऊर्जा क संग ठार एहन समाज कए देखबा मे सफल भेलहुं, जेकरा स हमरा सन तमाम लोक बहुत किछु सीख सकैत अछि.. आओर एहि दौरा स इ हमर पैघ कमाई भेल। एहि ठामक लोक स हम संकट मे खुश रहबाक कला सिखबाक कोशिश केलहुं। विपरित परिस्थिति मे धर्य रखबा कला एहि ठामक लोक मे अद्भुत अछि। हर साल जेना एहि ठाम बाढ़ स सब किछु खत्म भ जाइत अछि आ लोक फेर स नव शुरूआत करैत अछि, इ देखि हम हैरान छी। हम एखन जुझारू समाजक कल्पना तक नहि केने रही।
ओ कहैत छथि जे बिहार कोना बदलल इ कहानी दुनिया भरि क लोक क लेल एकटा उदाहरण भ सकैत अछि। हम लौट कए अपन बच्चा क संग एहि ठामक वीडियो बेर-बेर देखब।
कारपोरेट दुनिया क व्यवस्तता कए छोडि़ लोक क सेहत सुधारबा मे लगबा पर बिल हंसैत कहैत छथि- हम इ कंपनी शुरू केने रही, तखन सोचने नहि रही जे एक दिन बिहार क कोनो गाम मे कोनो मुसहर महिला स ओकर बच्चा क नाम पूछब।
दिल्ली मे समदिया स गप करैत गेट्स कहला जे ओ पहिल बेर कोनो सरकार क संग स्वास्थ्य क क्षेत्र मे सहयोग क लेल समझौता केलथि अछि। एकरा लेल बिहार किया, एहि पर ओ कहैत छथि- विकास क जरूरत बिहार मे बेसी अछि, इ त सब जनैत अछि, मुदा हमर मजबूरी इ अछि जे हम सिर्फ ओतहि काज कए सकैत छी, जतए खुद लोक मे आ प्रशासन मे एकरा लेल ललक हुए। बिहार मे दूनू अछि। बिल गेट्स बिहार क मुख्यमंत्री नीतीश कुमार स जेतबे खुश छथि, उत्तरप्रदेश क मुख्यमंत्री मायावती स ओतबे मायूस। ओ कहलथि जे ओ बिहार सरकार क संग सहयोग क लेल समझौता केलथि जखनकि उत्तरप्रदेश सरकार हुनकर पत्रक जवाब तक नहि देलक अछि। ओ कहला जे हमर जीवनक आब इ एकटा लक्ष्य रहत जे एहि समाज कए बेहतर स्वास्थ्य सुविधा क संग-संग किछु आओर द सकी। हमर इ दौरा मील क पत्थर अछि। हम मां आ शिशु क बेहतर स्वास्थ्य क अलावा कालाजार, पोलिया, यक्ष्मा जइसन बीमारी क रोकथाम क लेल सेहो काज करब। राज्य सरकार क परामर्श स आठटा जिला-पटना, बेगूसराय, सहरसा, समस्तीपुर, खगडिय़ा, पूर्वी चंपारण आ गोपालगंज कए मां आ शिशु क बीच काज करबा लेल चुनल गेल अछि, जखनकि बीमारी स लड़बा लेल फाउंडेशन प्रदेश क सबटा 38 जिला मे सक्रिय रहत। ओ एहि क्षेत्र क लेल वर्ष 2015 तक क टारगेट सेहो निर्धारित करि देलथि।


text:
देखू कुनु - कुन जगह ठनका गिरला सँ कतेक लोकल मृत्यु भेल अछि:
सहरसा - कासनगर, सोनबरसा म' ठनका गिरला सँ 2 लोकक मृत्यु भेल
पूर्णिया - के.नगर म' 2, भवानीपुर म' 2 लोकक मृत्यु भेल
समस्तीपुर - लखनपुर म' ठनका गिरला सँ एक बच्चा केर मृत्यु भेल
कटिहार - फलका के मोरसंडा म' ठनका गिरला सँ एक युवक केर मृत्यु भेल
भागलपुर - पीरपैंती म' ठनका गिरला सँ एक लोकक मृत्यु भेल
नालंदा - थरथरी म' ठनका गिरला सँ 4 लोकक मृत्यु भेल
औरंगाबाद - औरई, जमुआंबा, नवीनगर म' ठनका गिरला सँ 4 लोकक मृत्यु भेल
मुंगेर - संग्रामपुर के मझगाय म' ठनका गिरला सँ 2 लोकक मृत्यु भेल
गया - टेकारी के अलीपुर आर डुमरिया म' ठनका गिरला सँ 2 लोकक मृत्यु भेल
पटना - बिहटा के डुमरी म' ठनका गिरला सँ एक लोकक मृत्यु भेल
सारण - परसा म' ठनका गिरला सँ एक बच्चा केर मृत्यु भेल
बांका - शंभूगंज के पकरीया म' ठनका गिरला सँ एक लोकक मृत्यु भेल
कैमूर - नुआंव के सोनवर्षा म' ठनका गिरला सँ 2 लोकक मृत्यु भेल
सासाराम - अलग - अलग जगह पर 4 लोकक मृत्यु भेल 8 गोटा सँ बेसी ठनका स' झुलसी गेल छथि।


text:
नालंदा विश्वविद्यालय क पहिल झलक, बनला क बाद किछु एहन देखनुक होएत नालंदा विश्वविद्यालय
adhbhut drishya chhay
E-samad badd neek laagal…hamar aagrah je maithili kabyak lel seho jagal del jau…
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
बुद्ध क अपेक्षा गुरुगोबिंद सिंह भेला बिहारक छवि बदलबा मे बेसी सहायक
कुमुद सिंह
हम सब एहि तरह क व्यवस्था क उम्मीद नहि केने छलहुं। एहि सेवा सत्कार स हमरा सबहक बिहारी क प्रति सोच बदलि गेल अछि। हमसब कोशिश करब जे गुरु क धरती पर बेर बेर आबि। हम वचन दैत छी जेना एहि ठाम हमरा सब कए इज्जत भेटल अछि तहिना एहि भाव स पंजाब मे सेहो बिहारी सब कए इज्जत करब।
:::::
पंजाब मे आब कोनो बिहारी भेटत त हम ओकरा गला स लगा लेब, हम बिहारिक स्वागत करबा लेल सदिखन तैयार छी। बिहार क लोक जेना हमर एहि ठाम स्वागत केलथि अछि ओ हम भरि जीवन नहि बिसरब…
:::::::
बिहार एहन सुंदर होएत, इ न कियो कहने छल, न हि सोचने रही। हम त बुझैत रही बिहार गाम जेकां होएत। आब त सोचैत छी सब साल आबि, ओना पटना मे बिताउल एक एक पल हमर मोबाइल मे कैद अछि। बहुत किछु देखलहुं जेकरा बिसरब त मुश्किल अछि, हां, एतब जरुर जे बिहार क बारे मे आब अगर क्यों नकारात्मक कहत त हम ओकर खंडन करब।
:::::::
इ उदगार पटना रेलवे स्टेशन पर पंजाब लौट रहल सिख समुदायक अछि जे पिछला पांच दिन स पटना मे प्रकाश उत्सव मनेबा लेल ठहरल छल।
लौटैत काल अधिकतर लोक बस एतबा कहलथि जे बिहार क एकटा अदभुत सुंदर छवि ल कए वापस लौट रहल छी।
बिहार मे बौद्ध जेकां सिख समुदाय सेहो बहुत कम संख्या मे अछि। मुदा बुद्धिस्ट क मुकाबले सिख समुदाय बिहारी स बेसी वास्ता रखैत अछि। इ गप बिहार सरकार आब जा कए बुझलक अछि। सरकार खास क पर्यटन विभाग बिहारक छवि बदला लेल पिछला किछु साल स बुद्ध आ बोधागया पर पूरा फोकस केने छल। आमतौर पर मानि लेल गेल छल जे बुद्ध बिहार क छवि कए अंतरराष्ट्रीय स्तर क संग संग राष्ट्रीय स्तर पर सेहो निखारि देताह। देश भरि मे पसरल बिहारक छवि बदलि देताह। बुद्ध क बिहार मे पर्यटकक संख्या त बढल मुदा बिहार क छवि मे ओ बदलाव देखबा लेल नहि भेटल जेकर उम्मीद बिहार क आम जनता क रहल छल।
संयोग स एहि साल कालचक्र पूजा क संगहि प्रकाशपर्व क आयोजन भव्य तैयारीक संग भेल। एहि आयोजन मे लगभग 200 करोड़ टका खर्च हेबाक अनुमान अछि। बिहार सरकार एकरा लेल अभूतपूर्व तैयारी केलक। जेकर सराहना अन्य प्रदेश स आयल राजनेताक संगहि पंजाबक मुख्यमंत्री सेहो केलथि। ओ त एतबा धरि कहि देलथि जे पंजाब सरकार एहन आयोजन नहि क सकत। सिख श्रद्दालु क ठहरब लेल 35 ठाम मुफ्त इंतजाम कैल गेल छल। राजधानी पटना स्टेशन पर 62 अन्य ट्रेन क रुकबा आ 12टा विशेष ट्रेन कए एबाक व्यवस्था कैल गेल छल। देश भर स करीब 4 लाख श्रद्धालु विभिन्न माध्यम स पटना पहुंचलथि। सबहक ठहरबा लेल विशेष व्यवस्था सरकार केने छल। पटना मे ढाई सौ स ेसी बस श्रद्धालु लेल चलाउल गेल छल। गंगा मे जहाज सेहो चलाउल गेल छल। कुल मिला कए कहल जा सकैत अछि जे पटना पहुचलाक बाद लोकक सबटा जरुरत सरकार वहन केलक। मुख्यमंत्री नीतीश कुमार स्वयं एहि समारोह क तैयारी क कमान अपन हाथ मे रखने छलाह। उपमुख्यमंत्री तेजस्वी यादव पूरा समन्वय करैत रहलाह। सरकार आ प्रकाशसनक संग समाजिक संगठन आ आम लोग एकटा टीमवर्क जेका पूरा समारोह कए संपन्न करेबा मे अपन योगदान देलक।
पूरा आयोजन अविश्वसनीय रहल आ ताहि लेल 350म प्रकाश पर्व क चर्चा हरएक जुबान पर चढि गेल, पक्ष आ विपक्ष स लकए आगंतुक श्रद्धालु तक सरकार आ बिहार कए दाद द रहल छथि। इ प्रशंसा क बाट सरकार बहुतो दिन स ताहि रहल छल। गया मे चलि रहल कालचक्र पूजा बौद्ध सर्किट मे बिहार क सुंदर छवि स्थापित करबा मे सफल रहल, मुदा प्रकाशपर्व समस्त भारत मे बिहार क छवि बदलि कए राखि देलक।
एकर पाछु दूटा मुख्य कारण कहल जा सकैत अछि। पहिल इ जे सिख धर्म सेहो बिहार मे बौद्ध जेकां बहुसंख्यक क धर्म नहि अछि मुदा बिहार क जनता स सिख समुदाय क जुडाब बौद्ध समुदाय क मुकाबले बहुत बेसी अछि। ताहि लेल अगर एकटा बौद्ध क नजरि मे अगर बिहार छवि बदलल त ओकर प्रभाव बिहार आम लोकक जीवन पर नहि देखबा लेल भेटल, मुदा एकटा सिख क नजरि मे अगर बिहार छवि बदलल त ओकर प्रभाव बिहार आम लोकक जीवन देखबा लेल भेटत। किया कि प्रवासी बिहारी क पंजाब या सिख समुदाय मे काफी सहभागिता अछि। एहन मे एहि बदलावक प्रभाव हुनकर जीवन पर तत्काल देखबा लेल भेटत। एकर प्रभाव खास क असंगठित क्षेत्र क दिहाड़ी मजदूर आ कामगार पर देखबा मे भेटत, जे पलायन क दर्द झेलैत छथि, जिनका पिछला कई साल स ‘बिहारीÓ कहि कए अपराधबोध कराउल जाइत छल। पंजाब, राजस्थान, हरियाणा आ दिल्ली मे क्षेत्रीय भेदभाव क सबस बेसी शिकार रहल बिहारी कए प्रति व्यवहार मे आब जरुर बदलाव आउत। सिक्ख बहुसंख्यक एहि राज्यसब मे बिहारी मजदूर क खेती स लकए राज मिस्त्री सन पेशा तक मे दबदबा अछि। संभवत: असंगठित क्षेत्र एहि मजदूर कए आब बिहारी हेबा पर गर्व होएत।
इ गर्व क भाव बुद्धिस्ट लग नहि ते कहियो खत्म भेल छल आ नहि कहियो पुनसर््थापित करबाक जरुरत आम लोक कए महसूस भेल।
एतबे नहि बिहार कए बुद्धिस्ट स बेसी सिख समुदाय स निवेश आ सहायताक उम्मीद सेहो एहि संदर्भ मे कैल जा सकैत अछि। सरकार सेहो प्रकाशपर्व क बाद इ बुझबा लेल तैयार भ रहल छथि जे एहि प्रकारक धार्मिक अनुष्ठान स केवल बिहार छवि नहि सुधारत बल्कि आर्थिक, सामाजिक और वैश्विक लाभ सेहो दैत। एखन इ कहब मुश्किल जे प्रकाशपर्व स सीधा निवेश क संभावना बढ़ल बा नहि बढ़ल, मुदा देश दुनिया मे आब बौद्ध आ सिक्ख अनुयायि सबहक बिहार मे आवाजाही बढत। एहि स बिहार कए तत्काल आर्थिक लाभ आ रोजगार क अवसर बढ़ब स्वाभाविक अछि। आगू गांधी सत्याग्रह क भव्य आयोजन मे बिहार क एहि बदलल छवि क परिणाम सामने आउत, एहि उम्मीद क संग एक बेर फेर स बोले सो निहाल, सतश्री अकाल।


text:
पटना। मुख्यमंत्री नीतीश कुमार कहला अछि जे राज्य मे निवेश कए प्रोत्साहन देबा लेल बिहार निवेश आ सलाहकार परिषद क गठन कैल जा रहल अछि। एहि संबंध मे अधिसूचना एक-दू दिन क भीतर जारी क देल जाएत। ओ कहला जे परिषद मे देश क प्रमुख उद्योगपति आ अर्थशास्त्री शामिल हेताह। हुनकर सबहक सुझाव क आधार पर बिहार औद्योगिक विकास क विस्तृत योजना तैयार कैल जाएत। मुंबई मे निवेश आयुक्त क कार्यालय क स्थापना होएत।
नीतीश कहला जे सिंगल विंडो एक्ट 2006 क प्रावधान क तहत उद्योग विभाग क प्रधान सचिव क अध्यक्षता मे राज्यस्तरीय समिति क गठन कैल गेल अछि जे राज्य निवेश संवर्धन बोर्ड (एसआईपीबी) क अनुमोदित प्रस्ताव क निगरानी करत। मुख्यमंत्री कहला अछि जे सरकारी नीति क संबंध मे स्पष्टीकरण समिति बनाउल जाएत। समिति जे निर्णय भ चुकल अछि ओकर स्पष्टीकरण क समस्या क समाधान करत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
साभारः बलराम मिश्र मैथिल (फेसबुक पोस्ट)
मानसी मिश्रा, सर्वोदय विद्यालय, K-2मंगोल पुरी 11वीं के छात्रा मानसी मिश्रा जून में आयोजित दिल्ली स्टेट किक बॉक्सिंग प्रतियोगिता में गोल्ड मेडल प्राप्त क’ अपन माता-पिता श्रीमती मनोरमा मिश्रा आ श्री दिलीप मिश्राजी के संग-संग गाँव दूर्गौली, बेनीपट्टी, मधुबनी, मिथिला समाज केँ गौरवान्वित केने छलीह । पहिले त’ किछु अजगुत सन बुझायत छल, जे मैथिल ललना आ बाक्सिंग ओहो में गोल्ड मेडलिस्ट भ’ थिम्फू, भूटान में 12 देश के बीच आयोजित स्कूल स्तरीय बाक्सिंग प्रतियोगिता के लेल चयनित भऽ आइ भूटान के लेल प्रस्थान केलीह । बौआ मानसी अहाँ ई प्रतियोगिता जीत क’ आबी आ हमरा सभ केँ आरो गौरवान्वित करी, बहुत बहुत बधाई संग बहुत रास शुभकामना अहाँ केँ।


text:
पटना। ऊर्जा विभाग लखीसराय क कजरा मे 1980 मेगावाट, भागलपुर क पीरपैंती मे 1980 मेगावाट आ बक्सर क चौसा मे एतबे क्षमताक थर्मल परियोजना लगेबाक प्रयास मे अछि। एहि परियोजना क लेल सरकार जमीन क व्यवस्था करि लेने अछि, मुदा कोल लिंकेज नहि भेटबा स आगूक काज ठमकल अछि। हाल मे केंद्रीय ऊर्जा मंत्रीक संग भेल राज्य सरकारक बैठक मे कोल लिंकेजक लेल बाट खुलबाकआसार बढ़ल अछि। ऊर्जा विभागक पदाधिकारी क कहब अछि जे सरकार थर्मल क तीनू परियोजना लेल भूमि आ जल उपलब्ध करा देलक अछि आ एकर सूचना केन्द्रीय ऊर्जा मंत्रालय कए पठा देलक अछि। आब कोल लिंकेज देबा मे कोनो बाधा नहि रहल। ज्ञात हुए जे केन्द्रीय ऊर्जा मंत्री सुशील कुमार शिंदे बिहार क ऊर्जा समस्या पर वार्ता क दौरान ऊर्जा मंत्री रामाश्रय प्रसाद सिंह कए कहने छलाह जे जाहि थर्मल परियोजना क लेल कोल लिंकेज क मांग क रहल छी, पहिने ओकरा लेल जमीन आ पाइन उपलब्ध करेबा क व्यवस्था करू। एहि लेल सम्बन्धित मंत्रालय क अनापत्ति मांगल गेल छल।
ओ कहलथि जे पहिने तीनू कए गंगा स पाइन उपलब्ध करेबाक योजना छल, मुदा जल संसाधन विभाग एकरा लेल नहर क माध्यम स पाइन देबाक व्यवस्था केेलकअछि।
समस्या क निदान क लेल ऊर्जा विभाग केन्द्र कए दू टा अलग-अलग पत्र पठेलक अछि। पहिलपत्र मे कहल गेल अछि जे परियोजना क स्थापना क लेल भूमि क संकट नहि अछि। परियोजना क आवश्यकता अनुसार पाइन सेहो उपलब्ध रहत। परियोजना कए पाइन उपलब्ध करेबा लेल केन्द्रीय जल आयोग क अनापत्ति प्राप्त नहि भेल अछि, मुदा राज्य सरकार लेल इ आवश्यक नहि अछि। ऊर्जा विभाग क अनुसार कोल लिंकेज प्रदान करेबा लेल अलग प्रक्रिया अछि। एकरा लेल बनल समिति क बैठक मे मंजूरी पर निर्णय होइत अछि। कोल लिंकेज क लेल प्रस्तावित तीनू थर्मल प्रतियोगिता बोली क आधार पर कोयला आधारित मेगा पावर परियोजना क लेल अछि। एकरा लकए राज्य सरकार, बिहार राज्य विद्युत बोर्ड आ आईएलएफएस क संयुक्त उपक्रम बिहार पावर इन्फ्रास्ट्रक्चर कम्पनी प्रा. लि. स्थान क चयन केेलक अछि।


text:
मिथिलांचल सॅ पलायन आम बात थीक, परंच पलायन के प्रकृति में धरिया धकेल वृद्धि बहुत दुखद अछि। ऐहि दर्द के वैह व्यक्त कय सकैत अछि जिनका हुनक गरीबी पलायन करय लेल बाध्य करैत छैंन्ह। पहिल बेऱ इलेक्ट्रानिक पत्रकार के निक विषय भेटलैन्ह अछि। पहिल बेर मिथिलांचल के आत्मा के भाव आ पत्रकारक लेखनी में सही ताल मेल देखबा में आयल। हमर आग्रह जे मिथिला आ एकर दुख के बूझु भागू नहि। अहीं सन लोक के मिथिला के जरूरत अछि जे मिथिलांचल के भाव सा दुख हदतक बहिरा प्रशासन आ शासक वर्ग के सुतल सॅ जगायत। हमर शुभकामनाजवाब देंहटाएं
मिथिला दैनिक (पहिने मैथिल आर मिथिला) टीमकेँ अपन रचनात्मक सुझाव आ टीका-टिप्पणीसँ अवगत कराऊ, पाठक लोकनि एहि जालवृत्तकेँ मैथिलीक सभसँ लोकप्रिय आ सर्वग्राह्य जालवृत्तक स्थान पर बैसेने अछि। अहाँ अपन सुझाव संगहि एहि जालवृत्त पर प्रकाशित करबाक लेल अपन रचना ई-पत्र द्वारा mithiladainik@gmail.com पर सेहो पठा सकैत छी।
मिथिला - संस्कृतिक महान पाबैन थिक -मधुश्रावणी, जे साओन मासक कृष्ण - पक्षक पंचमीसँ प्रा…


text:
पटना । नवरात्र क मौका पर बोरिंग रोड मे बच्चा सब स्वीडन मे बनल ट्वाय ट्रेन क खूब आनंद लेलक । दिनभरि मे पन्द्रह हजार स बेसी बच्चा ट्रेन क सवारी क लुत्फ उठौलक । खास गप इ रहल जे एहि दौरान बच्चा स कोनो शुल्क नहि लेल गेल। दरअसल इ ट्रेन वैशाली मे बनि रहल वाटर पार्क फन डू लैंड लेल स्वीडन स आयल अछि। नवरात्र मे पार्कक प्रचार लेल बच्चा क बीच एकरा आनल गेल छल।
डेढ़ किमी क चक्कर लेगा मे ट्रेन कए पन्द्रह स बीस मिनट लागल। संस्थान क निदेशक कृष्ण कुमार सिंह क समाद अछि जे भारत मे एहि तरह क इ पहिल ट्रेन छी। तीन बोगी वाला एहि ट्रेन क एकटा बोगी मे पैंतीसटा बच्चा बैस सकैत अछि। एहि ट्रेन क निर्माण पर लगभग तीस लाख टका खर्च भेल अछि। ट्रेन मे कईटा एलसीडी स्क्रीन लगल अछि, जाहि मे राजधानी क मुख्य जगहक फोटने दिखाई पड़ैत अछि। एतबे नहि फन-डू-लैंड क विशेषता सेहो स्क्रीन पर देखल जा सकैत अछि। एकर अलावा वैशाली क ऐतिहासिक शांति स्तूप आ धार्मिक स्थल क नजारा सेहो देखि सकैत छी।


text:
पाँचपत्र (हरिमोहन झा)
(१)
दड़िभंगा
१-१-१९
प्रियतमे
अहाँक लिखल चारि पाँती चारि सएबेर पढ़लहुँ तथापि तृप्ति नहि भेल. आचार्यक परीक्षा समीप अछि किन्तु ग्रन्थमे कनेको चित्त नहि लगैत अछि. सदिखन अहीँक मोहिनी मूर्ति आँखिमे नचैत रहैत अछि. राधा रानी मन होइत अछि जे अहाँक ग्राम वृन्दावन बनि जाइत, जाहिमे केवल अहाँ आ हम राधा-कृष्ण जकाँ अनन्त कालधरि विहार करैत रहितहुँ. परन्तु हमरा ओ अहाँक बीचमे भारी भदबा छथि. अहाँक बाप-पित्ती, जे दू मासक बाद फगुआमे हमरा आबक हेतु लिखैत छथि. साठि वर्षक बूढ़केँ की बूझि पड़तनि जे साठि दिनक विरह केहन होइत छैक !
प्राणेश्वरी, अहाँ एक बात करू माघी अमावस्यामे सूर्यग्रहण लगैत छैक. ताहिमे अपना माइक संग सिमरियाघाट आउ. हम ओहिठाम पहुँचि अहाँकें जोहि लेब. हँ एकटा गुप्त बात लिखैत छी जखन स्त्रीगण ग्रहण-स्नान करऽ चलि जएतीह तखन अहाँ कोनो लाथ कऽकऽ बासापर रहि जाएब. हमर एकटा संगी फोटो खिचऽ जनैत अछि. तकरासँ अहाँक फोटो खिचबाएब देखब ई बात केओ बूझए नहि. नहि तँ अहाँक बाप-पित्ती जेहन छथि से जानले अछि.
हृदयेश्वरी हम अहाँक फरमाइशी वस्तु (चन्द्रहार) कीनिकऽ रखने छी. सिमरिया में भेट भेलापर चूपचाप दऽ देब. मुदा केओ जानए नहि हमरा बापके पता लगतनि तँ खर्चा बन्द कऽ देताह. हँ एहि पत्रक जबाब फिरती डाकसँ देब. तें लिफाफक भीतर लिफाफ पठारहल छी. पत्रोत्तर पठएबामे एको दिनक विलम्ब नहि करब. हमरा एक-एक क्षण पहाड़सन बीतिरहल अछि. अहाँक प्रतीक्षा में आतुर
पुनश्च : चिट्ठी दोसराके छोड़क हेतु नहि देबैक. अपने हाथसँ लगाएब रतिगरे आँचरमे नुकौने जाएब आओर जखन केओ नहि रहैक तँ लेटरबक्समे खसा देबैक.
__________________________________________
(२)
हथुआ संस्कृत विद्यालय
१-१-२९
प्रिये,
बहुत दिनपर अहाँक पत्र पाबि आनन्द भेल. अहाँ लिखैत छी जे ननकिरबी आब तुसारी पूजत, से हम एकटा अठहत्थी नूआ शीघ्र पठा देबैक. बंगट आब स्कूल जाइत अछि कि नहि? बदमाशी तँ नहि करैत अछि? अहाँ लिखैत छी जे छोटकी बच्चीके दाँत उठि रहल छैक, से ओकर दबाइ वैद्यजीसँ मङबाकऽ दऽ देबैक. अहूके एहिबेर गामपर बहुत दुर्बल देखलहुँ जीरकादि पाक बनाकऽ सेवन करू. जड़कालामे देह नहि जुटत तँ दिन-दिन ह्रस्त भेल जाएब. ओहिठाम दूध उठौना करू. कमसँ कम पाओभरि नित्य पिउल करब.
हम किछु दिनक हेतु अहाँकें एहिठाम मङा लितहुँ. परन्तु एहिठाम डेराक बड्ड असौकर्य. दोसर जे विद्यालयसँ कुल मिला साठि टका मात्र भेटैत अछि. ताहिमे एहिठाम पाँचगोटाक निर्वाह हएब कठिन. तेसर ई जे फेर बूढ़ीलग के रहतनि ! इएहसभ विचारिकऽ रहि जाइत छी. नहि तँ अहाँक एतऽ रहने हमरो नीक होइत. दुनू साँझ समयपर सिद्ध भोजन भेटैत बंगटो के पढ़बाक सुभीता होइतैक. छोटकी कनकिरबीसँ मन सेहो बहटैत. परन्तु कएल की जाए ! बड़की ननकिरबी किछु आओर छेटगर भऽ जाए तँ ओकरा बूढ़ीक परिचर्यामे राखि किछु दिनक हेतु अहाँ एतऽ आबि सकैत छी. परन्तु एखन तँ घर छोड़ब अहाँक हेतु सम्भव नहि. हम फगुआक छुट्टीमें गाम अएबाक यत्न करब. यदि नहि आबि सकब तँ मनीआर्डर द्वारा रुपैया पठा देब.
अहींक कृष्ण
पुनश्च : चिट्ठी दोसराकें छोड़क हेतु नहि देबैक अपने हाथसँ लगाएब. रतिगरे आँचरमे नुकौने जाएब आओर जखन केओ नहि रहैक तँ लेटरबक्समे खसा देबैक.
________________________________________________________________
(३)
हथुआ संस्कृत विद्यालय
१-१-३९
शुभाशीर्वाद
अहाँक चिट्ठी पाबि हम अथाह चिन्तामे पड़ि गेलहुँ. एहिबेर धान नहि भेल तखन सालभरि कोना चलत. माएक श्राद्धमे पाँच सए कर्ज भेल तकर सूदि दिन-दिन बढ़ले जा रहल अछि. दू मासमे बंगटक इमतिहान हएतनि. करीब पचासो टका फीस लगतनि. जँ कदाचित पास कऽ गेलाह तँ पुस्तकोमे पचास टका लागिए जएतनि. हम ताही चिन्तामे पड़ल छी. एहिठाम एक मासक अगाउ दरमाहा लऽ लेने छियैक. तथापि उपरसँ नब्बे टका हथपैंच भऽ गेल अछि. एहना हालतिमे हम ६२ टका मालगुजारी हेतु कहाँसँ पठाउ? जँ भऽ सकए तँ तमाकू बेचिकऽ पछिला बकाया अदाय कऽ देबैक. भोलबा जे खेत बटाइ कएने अछि, ताहिमे एहिबेर केहन रब्बी छैक? कोठीमे एको मासक योगर चाउर नहि अछि. ताहिपर लिखैत छी जे ननकिरबी सासुरसँ दू मासक खातिर आबऽ चाहैत अछि. ई जानि हम किंकर्तव्यविमूढ़ भऽ गेल छी. ओ चिल्हकाउर अछि. दूटा नेना छैक. सभकेँ डेबब अहाँक बुते पार लागत? आब छोटकी बच्ची सेहो १० वर्षक भेल. तकर कन्यादानक चिन्ता अछि. भरि-भरि राति इएहसभ सोचैत रहैत छी, परन्तु अपन साध्ये की? देखा चाही भगवान कोन तरहें पार लगबै छथि!
शुभाभिलाषी
देवकृष्ण
पुनश्च : जारनि निंघटि गेल अछि तँ उतरबरिया हत्ताक सीसो पंगबा लेब. हम किछु दिनक हेतु गाम अबितहुँ किन्तु जखन महिसिए बिसुकि गेल अछि तखन आबिकऽ की करब?
अहाँक देवकृष्ण
________________________________________________________
(४)
हथुआ संस्कृत विद्यालय
१-१-४९
आशीर्वाद
हम दू माससँ बड्ड जोर दुखित छलहुँ तें चिट्ठी नहि दऽ सकलहुँ. अहाँ लिखैत छी जे बंगट बहुकें लऽकऽ कलकत्ता गेलाह. से आइकाल्हिक बेटा-पुतहु जेहन नालायक होइत छैक से तँ जानले अछि. हम हुनकाखातिर की-की नहि कएल! कोन तरहें बी.ए. पास करौलियनि से हमहीं जनैत छी. तकर आब प्रतिफल दऽरहल छथि. हम तँ ओही दिन हुनक आस छोड़ल, जहिया ओ हमरा जिबिते मोछ छँटाबऽ लगलाह. सासुक कहबमे पड़ि गोरलग्गीक रुपैया हमरालोकनिकेँ देखहु नहि देलनि. जँ जनितहुँ जे कनियाँ अबितहि एना करतीह तँ हम कथमपि दक्षिणभर विवाह नहि करबितियनि. १५०० गनाकऽ हम पाप कएल, तकर फल भोगिरहल छी. ओहिमेसँ आब पन्द्रहोटा कैँचा नहि रहल. तथापि बेटा बूझैत छथि जे बाबूजी तमघैल गाड़नहि छथि. ओ आब किछुटा नहि देताह आर ने पुतहु अहाँक कहलमे रहतीह. हुनका उचित छलनि जे अहाँक संग रहि भानस-भात करितथि, सेवा-शुश्रुषा करितथि. परञ्च ओ अहाँक इच्छाक विरुद्ध बंगटक संग लागलि कलकत्ता गेलीह. ओहिठाम बंगटकें १५० मे अपने खर्च चलब मोश्किल छनि कनियाँकें कहाँसँ खुऔथिन. जे हमरालोकनि ३० वर्षमे नहि कएल से ईलोकनि द्विरागमनसँ ३ मासक भीतर कऽ देखौलनि. अस्तु. की करब? एखन गदह-पचीसी छनि. जखन लोक होएताह तखन अपने सभटा सुझतनि. भगवान सुमति देथुन. विशेष की लिखू? कुपुत्रो जायेत क्वचिदपि कुमाता न भवति.
देवकृष्ण
पुनश्च: जँ खर्चक तकलीफ हो तँ छओ कट्ठा डीह जे अहाँक नामपर अछि से भरना धऽकऽ काज चलाएब. अहाँक हार जे बन्धक पड़ल अछि से जहिया भगवानक कृपा होएतनि तहिया छुटबे करत!
____________________________________________________
(५)
काशीतः
१-१-५९
स्वस्ति श्री बंगटबाबूकें हमर शुभाशिषः सन्तु.
अत्र कुशलं तत्रास्तु. आगाँ सुरति जे एहि जाड़मे हमर दम्मा पुनः उखरि गेल अछि. राति-रातिभरि बैसिकऽ उकासी करैत रहैत छी. आब काशी-विश्वनाथ कहिया उठबैत छथि से नहि जानि. संग्रहणी सेहो नहि छूटैत अछि. आब हमरालोकनिक दबाइए की? औषधं जाह्नवी तोयं वैद्यो नारायणो हरिः. एहिठाम सत्यदेव हमर बड्ड सेवा करैत छथि. अहाँक माएकें बातरस धएने छनि से जानिकऽ दुःख भेल परन्तु आब उपाये की? वृद्धावस्थाक कष्ट तँ भोगनहि कुशल! बूढ़ीकें चलि-फीरि होइत छनि कि नहि? हम आबिकऽ देखितियनि, परञ्च अएबा जएबामे तीस चालीस टका खर्च भऽ जाएत दोसर जे आब हमरो यात्रा में परम क्लेश होइत अछि. अहाँ लिखैत छी जे ओहो काशीवास करऽ चाहैत छथि. परन्तु एहिठाम बूढ़ीके बड्ड तकलीफ होएतनि. अपन परिचर्या करबा योग्य त छथिए नहि, हमर सेवा की करतीह? दोसर जे जखन अहाँ लोकनि सन सुयोग्य बेटा-पुतहु छथिन तखन घर छोड़ि एतऽ की करऽ औतीह? मन चंगा तँ कठौतीमें गंगा! ओहिठाम पोता-पोतीके देखैत रहैत छथि. पौत्रसभके देखबाक हेतु हमरो मन लागल रहैत अछि. परञ्च साध्य की? उपनयनधरि जीबैत रहब तँ आबिकऽ आशीर्वाद देबनि. अहाँक पठाओल ३० टका पहुँचल एहिसँ च्यवनप्राश कीनिकऽ खा-रहल छी. भगवान अहाँके निकें राखथु. चि. पुतहुके हमर शुभाशीर्वाद कहि देबनि. ओ गृहलक्ष्मी थिकीह. अहाँक माए जे हुनकासँ झगड़ा करैत छथिन से परम अनर्गल करैत छथि. परन्तु अहाँकेँ तँ बूढ़ीक स्वभाव जानले अछि. ओ भरिजन्म हमरा दुखे दैत रहलीह. अस्तु कुमाता जायेत क्वचिदपि कुपुत्रो न भवति, एहि उक्ति के अहाँ चरितार्थ करब.
इति देवकृष्णस्य
पुनश्च : यदि कोनो दिन बूढ़ीके किछु भऽ जाइन तँ अहाँलोकनिक बदौलति सद् गति होएबे करतनि जाहि दिन ई सौभाग्य होइन ताहि दिन एक काठी हमरोदिस सँ धऽ देबनि.


text:
पटना । बिहार राज्य सड़क परिवहन निगम अपन प्रचार-प्रसार आ निगम क बस आ बस स्टैंड पर विज्ञापन अनबा लेल ऐड एजेंसीक बाट ताकि रहल अछि। निगम एकरा लेल ‘टू पॉकेट सिस्टम’ क तहत विज्ञापन एजेंसी स निविदा आमंत्रित केने अछि। निविदा प्रक्रिया मे हिस्सा लेबा लेल अग्रिम जमानत राशि दस हजार टका तय अछि। इ निविदा दू वर्ग मे आमंत्रित अछि। पहिल विज्ञापन एजेंसी कए निगम क करीब चार सौ बस पर दू वर्ष लेल आ दोसर राज्य भर क 21टा बस स्टैंड पर तीन वर्ष क लेल विज्ञापन क व्यवस्था करब अछि।
निविदा प्रक्रिया मे हिस्घ्सा लेनिहार विज्ञापन एजेंसी क लेल किछु शर्त राखल गेल अछि। एहि एजेंसी क सालाना 50 लाख टका क कारोबार हेबाक चाही। निविदा क लेल आवेदन जमा करबाक अंतिम तारीख 13 अगस्त तय कैल गेल अछि।


text:
बाँका। बाँका जिला के तीन ग्राम क लोक की फरियाद जान सरकार नहि सुनलक त सड़क समस्या से परेशान ग्रामीण स्वयं सड़क बनेबा क निश्चय कयल आ करगड़ रौद कबिना परवाह केने मात्र तीन दिन मे दू कि.मी. से बेसी लंबा सड़क निर्माण कय इतिहास रचल। एहि काज मे महिला सबहक उत्साह देखि पुरूषो सब संग देलैन।
एहि गाँव मे आजादी क बाद कहियो सड़क नहि बनल छल। जिला कनीमा, जोड़ावरपुर आ दुर्गापुर क लोक सब एहि समस्या से परेशान छलाह। सड़क अभाव मे समय पर अस्पताल नहि पहुँचबा क कारणे कतेको लोक क मृत्यु भ गेलैक। वर्षात क समय त रास्ता थाले थाल भ जाईत छलैक जे अत्यधिक कष्टप्रद छल। ब्लाक मुख्यालय से मात्र अढ़ाई कि.मी. दूरी पर बसल एहि गाम क कतेको महिला प्रसब काल समय पर अस्पताल नहि पहुँचबा क कारणे मृत्यु प्राप्त कयल।
प्रशासन एहि संबंध मे बजलाह जे ग्रामीण सब सड़क हेतु भू अर्जन क समय भूमि देबा लेल तैयार नहि भेलाह तेँ सड़क नहि बनि सकल। अपन हाथ ,जिन्दावाद क संकल्प लय नीमा, जोड़ावरपुर आ दुर्गापुर क महिला सब130 महिलि क समूह बनाय निर्णय लेल जे वर्षात से पहिने सड़क तैयार करब । एहि संकल्प क संग भिंसर से साँझ धरि टोखरी ,कोदारि लय निर्माण काज पूरा कयल। ई समाचार प्राप्त होइतहिं जिला पदाधिकारी , बाँका महिला लोकनिक एहि काज क प्रशंसा करैत कहलैन जे एहि सड़क के पी सी सी बनाओल जायत।


text:
नवका- पुरनका लेख सर्च करु...
बिहार मे बदलाव
बिहार मे बदलाव के बयार बहि रहल अछि. ई कहनाय अछि विश्व बैंक के. विश्व बैंक के कहनाय अछि जे बिहार मे चारु कात विकास भs रहल अछि... विकासक दिशा मे बढ़ि रहल अछि. विश्व बैंकक रिपोर्ट मे कहल गेल अछि जे भारतक सभसं गरीब राज्य मे सं एक बिहार हर दिशा मे सुधारक बल पर आगां बढ़ि रहल अछि. कानून–व्यवस्था मे सुधारक संग कइटा पहल कएल गेल अछि. राज्य मे हर तरफ भs रहल बदलाव के साफ महसूस कएल जा सकैत अछि. राज्य मे बड़का पैमाना पर सुधार कार्यक्रम चलाएल जा रहल अछि. बच्चा सभ के स्कूल लाबय लेल... भ्रष्टाचार खत्म करय लेल सरकार धन के सही इस्तेमाल करि रहल अछि. विश्व बैंक के इहो कहनाय अछि जे राज्य मे गरीबी कम भs रहल अछि आओर आर्थिक विकास सेहो भs रहल अछि. लोक के आमदनी बढ़ल अछि... एकरे संग विकास कार्य पर सेहो बेसि खर्च कएल जा रहल अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
बुटवल, नेपाल। फरबरी २९, २०१६. मैथिली जिन्दाबाद!!
समाजक अध्यक्ष एवं आजीवन सदस्य श्रीमुखीलाल चौधरीक सभापतित्व तथा समाजक आजीवन सदस्य एवं नेपाल विद्युत प्राधिकरण, बुटवल क्षेत्रीय कार्यालयक निर्देशक श्रीकाशेन्द्र प्रसाद यादवक प्रमुख आतिथ्य में दिनाड़्क 2072/11/07 गते शुक्रदिन मैथिल समाज नेपाल रुपन्देही, बुटवलक 9 वम् वार्षिक साधारण सभा सम्मपन्न कएल गेल अछि ।
समाजक इएह 9 वम् वार्षिक साधारण सभाक किछु बिशेषता रहल अछि जे निम्न प्रकारक अछि । पहिल बेर समाजक कार्य योजना (work plan) बनाएल गेल छल जाहि में अनेको कार्यक्रम सभ करबाक लेल प्रस्तावित कएल गेल छल । वएह प्रस्तावित कार्यक्रम सभ में सँ किछु निम्न कार्यक्रम सम्पादित कएल गेल अछि।
1) जिल्ला सिरहा सुखीपुर न•पा• – 10 क रहनिहार श्रीरामश्रेष्ठ ठाकुरक सुपुत्र श्रीचन्द्रशेखर प्रसादद्वारा प्रदत्त रु• 10,000/- ( रु• दश हजार मात्र ) क चेक “अनाथ तथा असहाय महिला कल्याण समाज रुपन्देही, नेपाल ( मणिग्राम ) क अध्यक्ष श्रीमती मैनादेवी भण्डारी कें प्रदान ।
2) लुम्बिनी क्षेत्र में 2071क S.L.C. परीक्षा में मैथिल छात्रा में सर्वाधिक अंक 93.13% प्राप्त कयनिहारि निधी सिंह ( सुपुत्री- श्रीअजय कुमार सिंह) आऔर मैथिल छात्र में सर्वाधिक अंक 79.75% प्राप्त कयनिहार जय किशन शर्मा (सुपुत्र- श्रीकैलाश शर्मा ) कें सम्मान पत्र संगहि ” विद्यापति स्मृति पुरस्कार- 2072″ सँ सम्मानित ।
3) बुटवल में समाजद्वारा पहिल बेर 2072 अगहन 9 गते मनाओल गेल ” सामा चकेवा ” कार्यक्रम में अपन-अपन नृत्य सँ सभ कें मन्त्रमुग्ध कयनिहारि रचना मिश्रा ( सुपुत्री- मैथिल महिला समाज एवं आजीवन सदस्य श्रीमती अनिता झा) आ हर्षिता कर्ण (सुपुत्री- मैथिल महिला समाजक कोषाध्यक्ष श्रीमती स्वेता कर्ण ) कें ” स्नेहक प्रतिक” प्रदान ।
4) मैथिल समाज नेपाल रुपन्देही , बुटवलक सम्बन्ध में मिथिलाबासी कें जानकारी कराबयक उद्देश्य सँ प्रकाशित कएल गेल ” लघु पुस्तिका (Brochure) कें बिमोचन ।
5) सभा में अध्यक्ष संगहि सचिव तथा कोषाध्यक्षद्वारा क्रमश: प्रगति प्रतिवेदन तथा आर्थिक प्रतिवेदन सेहो प्रस्तुत कएल गेल छल ।
स्वागत मन्तव्य:
समाजक आजीवन सदस्य एवं उपाध्यक्ष श्रीबिजयकुमार झा
शुभकामना मन्तव्य:
1) सक्रिय सदस्य श्रीरामबरण यादव
2) अनाथ तथा असहाय महिला कल्याण समाज रुपन्देही, नेपालक अध्यक्ष
श्रीमती मैनादेवी भण्डारी
3) आजीवन सदस्य श्रीगणेश मण्डल
4) आजीवन सदस्य श्रीअमरेन्द्र कु. सिंह
5) आजीवन सदस्य एवं सल्लाहकार बिद्यासागर झा
6) आजीवन सदस्य एवं मैथिल महिला
समाजक अध्यक्ष श्रीमती अनिता झा
धन्यबाद ज्ञापन :
आजीवन सदस्य एवं मैथिल महिला
समाजक उपाध्यक्ष श्रीमती ममता सिंह
उद्घोषक :
आजीवन सदस्य एवं समाजक
सचिव श्रीनागेन्द्रराय यादव
रिपोर्टः श्री मुखीलाल चौधरी जी केर फेसबुक वाल सँ साभार


text:
किछु अपन हृदयसँ कही!
विद्यापति हमर आदर्श छथि, समारोह हमर जीवनक अंग थीक। धन्य यैह समारोह जे हमरा में जोश आ उत्साह देलक जे अपन मिथिला प्रति सजग बनी, नहि तऽ एहि संस्कृतिकेँ विस्मृति में फेकबाक भरपूर सरकारी उपेक्षा आ षड्यन्त्र अपन मारूख असर देखबय लागत।
महादेव आ काली – बाबा आ मैया सदिखन सुन्दर सलोना सियारामजी केर संग समस्त देवी-देवताक मण्डली मिथिला लेल लालायित रहलाह छथि, एहि मिथिलाकेँ कोनो शक्ति नहि हरा सकैत अछि से हमर आत्मविश्वास कहि रहल अछि।
तखन दुर्जनक अस्तित्व से सज्जन संग सनातन रहल छैक आ आय विपन्नता राजनैतिक संरक्षण नहि रहलाक कारणे हमरा सभ पर हावी अछि, ताहि हेतु भारत व नेपाल दुनू गणतंत्र लेल मिथिला राज्यक माँग जायज व अति शीघ्र संबोधन करबाक योग्य छैक।
एकता मुद्दा पर बनल छैक, अकर्मण्यता आ बहन्नाबाजीक किछु चाप छैक जे शीघ्रहि समयक सूनामीमें बहि जेतैक, कर्मठ आ समर्पित सेवक सदैव छोट-छोट लक्ष्यक संग विकासशील रहैत मिथिला निर्माण में लागल छथि।
एक रहस्यक बात छैक जे बिना कोनो काज केलहा अनुभव रखने दोसरक कार्य-कलाप पर टिप्पणी करब मिथिलाक हर क्षेत्रमें एक तवकाक भूमिका रहलैक अछि – ओहि लोकवर्गकेँ नामकरण हम निकम्मा-ढोंगी केर विशेषण संग करैत छी, करैत रहब आ छूछ आलोचना मिथिलाक शिथिलापंथी लेल जिम्मेवार अछि से बुझबाक लेल कठोर वाणीक उपयोगकेँ हम जायज मानैत छी। बिना साम-दाम-दंड-भेद नीतिकेँ राजनीति आ समाजिक विकास संभव नहि छैक से आत्मसात करैत छी।
आउ, हमर एक छोट साक्षात्कार आय एक बेर अपने लोकनि सँ शेयर करी: हमर एहि विडियो शेयर करबाक लक्ष्य अछि युवा जनचेतना, मैथिल युवा जागि गेल छथि आ एहि वैचारिक क्रान्तिमें हुनकर संग काफी आह्लादकारी अछि। दाकियानूस-झाडफानूस-द्वेषीक चिन्ता महादेव करैत छथि।
नम: पार्वती पतये हर-हर महादेव!!
हरि: हर:!!


text:
विकिपिडिया वार्ता:प्रबन्धक
- ई वार्तालाप समाप्त भऽ गेल अछि। कृपया एकरा परिवर्तन नै करब। आगाक वार्तालाप ई पृष्ठक नयाँ विभागसभमे होमएक चाही। एकर संक्षिप्त परिणाम निम्न रहल:
- सम्पन्न--बिप्लब आनन्द (वार्ता) २०:५९, ५ अक्टुबर २०१६ (NPT)
विषय सूचीसभ
प्रबन्धक पदक लेल आवश्यकतासभसंपादित करें
मैथिली विकिपिडियापर कियो प्रयोगकर्ताके प्रबन्धक बनै लेल निम्न चरणसभक आवश्यकता पहुँचाबै पडत ।
- विकिपिडियाक बारेमे जानकारी राखैक संगे पृष्ठसभके सम्पादन, अनुप्रेषण, फाइल लोकेट, श्रेणीकरण, आकृतिक प्रयोग इत्यादी काम करिमे दक्ष होमए पडत ।
- विकिपिडियामे खाता खोलि कम सँ कम ४०००+ सम्पादन केल होमए पडत ।
- मैथिली भाषाक संग अन्य भाषासभक जानकार भेल व्यहोरा देखाबैवाला आकृतिसभ अपन प्रयोगकर्ता पृष्ठमे राखै पडत ।
- विकिपिडियामे खाता बनाएल कम सँ कम ६ महिना पहुँचल होमए पडत ।
- उपरोक्त योग्यतासभ पुरा केनिहार कियो सक्रिय प्रयोगकर्ता एतय जाए अपन उम्मेदवारी फारम भरि आवेदन कऽ सकैत अछि ।
- उपरोक्त आवेदन केनिहार आवेदकके प्रबन्धक बनाएल जाए आ नै बनाएल जाए बिषयमे आन प्रयोगकर्तासभ वार्ताक संगे आवेदकक निवेदन पर समर्थन अथवा बिरोध कऽ सकैत अछि ।
- आवेदक अन्य प्रयोगकर्तासभके अपना लेल समर्थन करि लेल सन्देश भेज सकैत अछि ।
- उपरोक्त कार्यसभ पूर्ण भेला पर आवेदकक पक्षमे ८०% प्रयोगकर्ता समर्थन भेलापर प्रशासक आवेदकके प्रबन्धक बनाए सकैत अछि ।
हम ई प्रस्ताव पर सम्पूर्ण सक्रिय प्रयोगकर्ताक मत राखैक लेल आग्रह करैत छी ।--बिप्लब आनन्द (वार्ता) ०८:४५, २३ सितम्बर २०१६ (NPT)
समर्थनसंपादित करें
- समर्थन--Nilamkarn (वार्ता) ०७:२०, ३० सितम्बर २०१६ (NPT)
- समर्थन --राजा उप्रेती (वार्ता) ०७:३०, ३० सितम्बर २०१६ (NPT)
- समर्थन -- Zeetendra (वार्ता G10dra ») १०:५१, ३० सितम्बर २०१६ (NPT)
- तुल्सी भगत (वार्तालाप) ०८:०६, १ अक्टुबर २०१६ (NPT)
- समर्थनबिबेकवार्ता १०:२१, १ अक्टुबर २०१६ (NPT)
- समर्थन -- Bijay Chaurasia (वातचीत) १५:२९, १ अक्टुबर २०१६ (NPT)
- समर्थन--Roshanchy (वार्ता) १६:५३, १ अक्टुबर २०१६ (NPT)
विरोधसंपादित करें
वार्तासंपादित करें
ओना 4000 पेज हमरा बहुत बेसी बुझना जा रहल अछि --Roshanchy (वार्ता) १६:५४, १ अक्टुबर २०१६ (NPT)
- @Roshanchy: जी, ४००० पृष्ठ निर्माण नै, ४००० सम्पादन (पृष्ठ निर्माण, काट छाँट, सुधार इत्यादि मिलाए) से प्रस्तावमे कहल गेल अछि।--बिप्लब आनन्द (वार्ता) २१:१५, १ अक्टुबर २०१६ (NPT)
- उपर्युक्त वार्तालाप एकटा पूर्ण लेखके रूपमे संरक्षित कएल गेल अछि । कृपया एहिमे परिवर्तन नै करब।आगाक वार्तालाप ई पृष्ठक नयाँ विभागसभमे होमएक चाही।


text:
खगड़िया। 12 जनवरी। कोसीक भीषण कटावक दंश झेल रहल फुलवरिया गामक लोग अप्पन कैको मांग ल'केँ समाहरणालय लग धरना देलनि। एहि दौरान सरकारक खिलाफ खूब नाराबाजी भेल। फुलवरिया गामक लोगक समर्थन जाप आओर युवा शक्ति जेहन पार्टी क' रहल अछि।
फुलवरिया गामक सैकड़ों लोग समाहरणालय पर प्रदर्शन करे पहुँचल। ग्रामीण सभक संग जाप आओर युवा शक्ति केर कार्यकर्ता सेहो पहुंचला। एहि दौरान कोसी पीड़ित सभ सरकार आओर प्रशासन पर एखन धरी काज शुरू नहि करबाक आरोप लगौलनि आओर जल्द सँ जल्द काज शूरू करबाक मांग केलनि।
अपने क' बता दी कि फुलवरिया गामक लोग एखन धरी कोसीक भीषण कटाव झेल रहल अछि। विभाग द्वारा कोसी कटाव सँ गामकेँ बचेबाक लेल एखन धरी काज शुरू नहि होयबाक कारण एहि इलाकाक लोग सभक तामस फूटी पड़ल अछि आओर आब सरकारक खिलाफ आंदोलन पर उतारू भ' गेल अछि।


text:
मैथिल साम्प्रदायिक ध्यान
ॐतरुण-शकलमिन्दोर्बिभ्रती शुभ्रक्रान्तिः कुचभर-नमिताङ्गी सन्निषण्णा सिताब्जे।
निजकर-कमलोद्यल्लेखनीपुस्तकश्रीः सकलविभवसिद्ध्यै पातु वाग्देवता नः।।
दिनांक 30 जनवरी, 2020, बृहस्पति दिन
मिथिलाक पंचाङ्गक अनुसार एहि दिन 10 बाजि 41 मिनट धरि पंचमी तिथि अछि। बृहस्पति दिन हेबाक कारणें सातम आ आठम अधपहरा होएत तें प्रातःकालमे अधपहराक कोनो बाधा नहिं अछि। तखनि जहाँ धरि सम्भव हो, प्रातःकालमे पूजा करी।
एहिबेर पूब मुँहें हर ठाढ करबाक योग अछि।
मैथिल साम्प्रदायिक सरस्वतीपूजा पद्धति
सरस्वतीपूजा मिथिलामे बड प्रचलित अछि। घरे-घरे मूर्ति अथवा फोटोक पूजा होइत अछि। एहि दिन पुरोहितक सर्वथा अभाव रहैत अछि, कारण जे सभ केओ अपनहिं घरमे करए चाहैत छथि। एहि कारणें मैथिल परम्परासँ प्राप्त पूजाविधिक लोप भेल जा रहल अछि।
ध्यातव्य जे वर्तमानमे उपलब्ध रुद्रधरक वर्षकृत्यमे बहुत रास अंश एकर प्रथम संपादक गंगौलीक प्रख्यात मीमांसक म.म. जगद्धर झाक जोड़ल अछि जे महाराजाधिराज रमेश्वर सिंहक उपयोग लेल ओ तान्त्रिक परिपाटीसँ लिखने रहथि।
पं. रमाकान्त ठाकुर सेहो महाराजाधिराज रमेश्वर सिंहक आदेशसँ पौरोहित्यकर्मसार नामक ग्रन्थ लिखने रहथि। पौरोहित्यकर्मसारक सरस्वतीपूजापद्धति विस्तृत अछि। तें दूनूक बीच सामंजस्य कए एकटा पोथी एतय देल जा रहल अछि। आशा करैत छी जे सरस्वती पूजा केनिहारकें ई नीक लगतनि आ विधिवत् पूजा करबामे कोनो असुविधा नै होएतनि।
एतय वर्तमानमे उपलब्ध रुद्रधरक वर्षकृत्य आ पं. रमाकान्त ठाकुरक पौरोहित्यकर्मसारक आधार पर मैथिलीमे व्याख्या कए मैथिल साम्प्रदायिक सरस्वतीपूजापद्धति देल जा रहल अछि।


text:
भागलपुर । ऐतिहासिक विक्रमशिला विश्वविद्यालय क गरिमा वापस आनल जाएत। इ बयान कोनो नेताक नहि बल्कि विदेश स आयल बौद्ध गुरुक समूहक छी जे मंगलदिन एहि ऐतिहासिक जगह कए देखबा लेल पहुंचल छलाह। विश्वविद्यालयक अवशेष देखि समूहक कईटा सदस्यक आंखि नोरा गेल। सब एक मत स कहला जे एहि ऐतिहासिक धरोहर क दिन बहुरत। एकर शुरूआत आइ स भ गेल। कई सालक बाद विक्रमशिला स्तूप पर विशेष पूजा क आयोजन कैल गेल। बौद्ध गुरु क एहि समूह क महागुरु क देख रेख मे पूजा संपन्न भेल। एहि पूजा मे स्वीट्जरलैंड क मि. गेलेक सहित मनाली आ दिल्ली क बौद्ध गुरु शामिल छलाह, संगहि पैघ संख्या मे स्थानीय लोक सेहो शामिल भेला।
पूजाक बाद गेलेक कहला जे विक्रमशिला क विकास मे हर संभव सहयोग देबा लेल ओ तैयार छथि आ एहि संदर्भ मे ओ सांसद शाहनवाज हुसैन आ जिला पदाधिकारी राहुल सिंह स भेंट सेहो क चुकल छथि। ओ कहला जे सरकार अगर अनुमति दिए त प्राचीन विश्वविद्यालय क गरिमा कए फेर स बहाल करि एकरा पर्यटन स्थल क रूप मे विकसित करि कए एहि ठाम स्कूल, बौद्ध मंदिर आ अस्पताल खोलबाक इच्छा अछि। ओ कहला जे हुनकर इच्छा अछि जे एकरा एहि तरह विकसित कैल जाए जे एहि ठाम दुनिया क पर्यटक आबि कए एकरा देख सकए। ओ कहला जे सांसद एकरा लेल तैयार छथि आ ओ अपन दिस स हर संभव मदद क भरोस देलथि अछि।


text:
सहरसा। 09 फरवरी। शहर केँ मुख्य सड़क कचहरी ढाला सँ कोसी प्रोजेक्ट होयत पंचवटी दिस जाय बला सड़क पर पैदल चलब सेहो मुश्किल होयत अछि। सड़क पर बड़का - बड़का गड्ढा व ईंटाक टुकड़ा पर चलै बला कैको लोग ठोकर खा चोटिल भ' जायत अछि। सड़क निर्माणक लेल कैको बेर धरना-प्रदर्शन सेहो कायल जे चुकल अछि मुदा सड़कक निर्माण काज आय धरी शुरू नहि कराओल गेल अछि।
बरसातक दिन मे सड़क पर चलनिहार सभकेँ बहुत दिक्कत होयत अछि। सड़क पर गड्ढा केँ बीच बरसातक पैन जमा भ' गेलाक बाद आवागमन केर स्थिति आओर भयावह भ' जायत अछि। लगभग आठ बरख सँ एहि सड़कक मरम्मत नहि भेल अछि। स्थानीय लोग सभक मुताबिक ग्रामीण कार्य विभाग द्वारा सड़कक निर्माण करबाओल गेल छल। ऐहिक बाद एहि सड़क केँ पथ निर्माण विभाग केँ सौंप देल गेल। सड़क जर्जर भेला सँ रिक्शा चालक सेहो एता सँ नहि गुजरैत अछि।
कचहरी चौक सँ बम्फर चौक होयत पंचवटी चौक सड़क केँ नगर परिषद द्वारा पथ निर्माण विभाग केँ सौप देबाक बाद जिला पथ निर्माण विभाग सड़कक निर्माण व देखरेख लेल विभाग केँ संभाव्यता प्रतिवेदन भेजल गेल अछि। लगभग 5490 फीट नमहर एहि सड़कक प्रतिवेदन पटना स्थित पथ निर्माण विभाग लग लंबित रहला सँ एहि सड़कक निर्माण काज शुरू नहि भ' पाएब रहल अछि।


text:
दुःशासन
दुःशासन या दुशासन प्रसिद्ध एवं प्राचीन हिन्दू महाकाव्य महाभारतक अनुसार कुरुवंशमे कौरव वंशक अन्तर्गत हस्तिनापुरक कार्यकारी राजा धृतराष्ट्र कऽ पुत्र छलाह। हिनका द्वारा जुवाके उपरान्त दुर्योधनक कहला पर द्रौपदीक चीर हरण कएने छल। ई दुर्योधनक १०० भाइसभसँ दुर्योधन सँ छोट छल।[१]
दुशासन वध[सम्पादन करी]
दुशासनक वध भीम द्वारा कुरुक्षेत्रके युद्धक समय कएल गेल छल। भीम द्वारा अपन गद्दासँ दु:शासनक मस्तक फोड़ि देने छल । दुशासन हाथ उठाकऽ कहने छल कि देख ई हाँथ एहि हाथसँ हम भरल सभामे द्रौपदीके वस्त्र निकाल लियै, तब भीम द्वारा ओकर ओ हाथ उखाड़ि कऽ फेंक देलक आ दुशासनक छाती चीरिकऽ ओकर रक्त पान करए लागल। सभ भयभीत भऽ गेल ।[२]
जापानी परम्परामे दु:शासन[सम्पादन करी]
सन्दर्भ सामग्रीसभ[सम्पादन करी]


text:
मिथिला राजयक मांग लेल विशाल रैली : M R NS के तत्वधान में सफल रहल , रैली के तयारी में कोनो कसर बांकी नै बचल छल , जे उमीदी युवा आंदोलन कारी के मन में विस्वास छल से नै भ सकल , तयो ,रक्षाबंधन एहन पर्व छोरी ,मूसलाधार वारिस के परवाह नै करैत , हजारो के सांख्य में मैथिलि आंदोलन करी ,
मिथिला के रक्षा लेल जंतर - मंतर पर पेटकुंनिया द बैसल आ अपन मांग अधिकार मँगैत - भीख नै अधिकार चाही , हमरा मिथिला राज्य चाही से नारा बुलंद करैत नवयुबक आंदोलन करी के होसला मजगूत केलक ,
कार्यकर्म के संयोजक - नीरज पाठक द्वारा , आ सभा के सञ्चालन कमलेश मिश्रा आ शुतोष झ जी द्वार कैयल गेल- जाहि में मुख्य अतिथि बंशीधार मिश्रा , बिभूति मिश्रा , साबिर अली , सिया राम , मैलोरांग के निर्देशक आ निर्माता , प्रकाश झा , मुकेश झा , सरसवती जिनकर मुख में सदा विराजमान रहे छथि श्री सुनील झ पवन , आ संगीत के


text:
दरभंगा। 10 नवम्बर। [विजय कुमार झा] अप्पन चारि सूत्रीय मांग ल'के श्री संजीव कुमार झा केर अध्यक्षता मे भंडारिसम - मंकरन्दा पंचायत सहीत मनीगाछी प्रखंड केँ आमजन द्वारा आगामी 16 नवम्बर क' प्रमंडलीय कार्यालय दरभंगा केर समक्ष एक दिवसीय धरना केँ आयोजन होमै बला अछि।
एक दिवसीय धरना केँ लेल भंडारिसम - मंकरन्दा पंचायत सहीत मनीगाछी प्रखंड केँ आमजन सभक मुख्य मांग निम्न प्रकारे अछि।
अपने क' बता दी उपरोक्त चारों मांग ल'के 'वाणेश्वरी न्यास समिति' केँ कोषाध्यक्ष सह जदयू शिक्षक प्रकोष्ठ केँ वरीय प्रदेश उपाध्यक्ष डॉ. राम मोहन झा आगामी 5 दिसम्बर सँ वाणेश्वरी भगवती स्थान मे अनिश्चितकालीन भुख हरताल पर बैसै बला छथि। डॉ. राम मोहन झा ऐहिक लेल सम्बंधित सभ पदाधिकारी क' ऐहिक सुचना द' चुकल छथि।
- सिद्धपीठ वाणेश्वरी भगवती स्थान क' जिला प्रशासन केर प्रतिवेदनक आलोक मे ऐहिके पर्यटन स्थल घोषित करैत ऐहिक सौन्दर्यीकरण हेतु देल गेल एक करोड़ टाकाक राशि सँ वाणेश्वरी भगवती स्थान केर सौन्दर्यीकरण काज तत्काल प्रारंभ कायल जाए।
- सिद्धपीठ वाणेश्वरी भगवती स्थान मे 23 सँ 26 मार्च2018 धरी आयोजित होमै बला 'वाणेश्वरी भगवती महोत्सव' क' राज्यकी दर्जा दैत एहि महोत्सव लेल 10 लाख टाका तत्काल उपलब्ध कराओल जाए।
- सिद्धपीठ वाणेश्वरी भगवती स्थान मे हर्ष रामनमी केर अवसर पर आयोजित होमै बला मेला क' राज्यकी मेला घोषित कायल जाए।
- सिद्धपीठ वाणेश्वरी भगवती स्थान मे हजारों श्रद्धालु सभक आगमन क' देखैत विधिवत घोषित वाणेश्वरी भगवती हाल्ट केर निर्माण तत्काल प्रारंभ कायल जाए।
निवेदक
विजय कुमार झा
मो. 9971219520
- सिद्धपीठ वाणेश्वरी भगवती स्थान क' जिला प्रशासन केर प्रतिवेदनक आलोक मे ऐहिके पर्यटन स्थल घोषित करैत ऐहिक सौन्दर्यीकरण हेतु देल गेल एक करोड़ टाकाक राशि सँ वाणेश्वरी भगवती स्थान केर सौन्दर्यीकरण काज तत्काल प्रारंभ कायल जाए।
- सिद्धपीठ वाणेश्वरी भगवती स्थान मे 23 सँ 26 मार्च2018 धरी आयोजित होमै बला 'वाणेश्वरी भगवती महोत्सव' क' राज्यकी दर्जा दैत एहि महोत्सव लेल 10 लाख टाका तत्काल उपलब्ध कराओल जाए।
- सिद्धपीठ वाणेश्वरी भगवती स्थान मे हर्ष रामनमी केर अवसर पर आयोजित होमै बला मेला क' राज्यकी मेला घोषित कायल जाए।
- सिद्धपीठ वाणेश्वरी भगवती स्थान मे हजारों श्रद्धालु सभक आगमन क' देखैत विधिवत घोषित वाणेश्वरी भगवती हाल्ट केर निर्माण तत्काल प्रारंभ कायल जाए।


text:
खालिद हुसेनी
खालिद हुसेनी (Persian: خالد حسینی [ˈxɒled hoˈsejni]; English: /ˈhɑːlɛd hoʊˈseɪni/; जन्म मार्च ४,१९६५ अफगानिस्तान मे भेल छल । ओ अफगानिस्तान मुलक अमेरिकि डाक्टर तथा उपन्यासकार छथि। हाल ओ अमेरिकी नागरिक छथि ओ पन्ध्र वर्षक उमेरसँ रहैत आएल अछि । हुनका सन २००३ मे द काइट रनर उपन्यास लिख साहित्यक जगतमे प्रवेश केने छल । हुनका हाल धरि २टा उपन्यास प्रकाशित अछि। उपन्यास अ थाउजेन्ड स्पेलेन्डिड् सनस् छी।
प्रारम्भिक जीवन[सम्पादन करी]
हुनकर अपन बचपन काबुल मे बिताने छल । उनकर पिता विदेश मन्त्रालयमे काम करैत छल जबकि उनकर माँ फारसी साहित्य सिखावैत छल । हुनका भारतीय सिनेमा सँ बहुत उत्कृष्ट भऽ एहीसँ प्रेरणा मिलल । हुनका शास्त्रीय फारसी काव्यमे अधिक दिलचस्पी रखा करैत छल । हुनका पतङ्ग उडावैके बहुत शख छल आ एहिमे आधारित अपन पहिल पुस्तक " द काइट रनर " मे एकर वर्णन कएल गेल अछि।
वर्तमान जीवनी[सम्पादन करी]
कुछ समय लेल , डा. हुसेनी ने संयुक्त राष्ट्र कऽ लेल अपन काम लिखेके लेल आ जारी रखैके लेल अपन चिकित्सा अभ्यास छोड डेलक हैउनके तीसरे उपन्यास, "एण्ड द माउणटेन्स एकोड", कऽ न्यू यार्क टाइम्स द्वारा एही प्रकार स्वागत करल गेल की "अखन तक कऽ सबसँ आश्वासन आ भावनात्मक रूपसँ भर मनोरन्जक कहानी "। उनकर पत्नी रोया, आ उनकर दुई बच्चा, उत्तरी कैलिफोर्निया मे अपन घर मे रहैत अछि।


text: नई दिल्ली । योजना आयोग बिहार क लेल 2011-12 मे 24,000 करोड़ टकाक वाषिर्क योजना क प्रस्ताव कए मंजूरी द देलक। इ वाषिर्क योजना मौजूदा वित्त वर्ष क लेल स्वीकृत योजना क तुलना मे 20 प्रतिशत अधिक अछि। योजना आयोग क उपाध्यक्ष मोंटेक सिहं अहलूवालिया आ मुख्यमंत्री नीतीश कुमार क बीच करीब ढाई घंटा चलल बैठक मे इ निर्णय लेल गेल। बैठक मे आयोग क सदस्यगण, उपमुख्यमंत्री सुशील कुमार मोदी आ प्रदेश सरकार क वरिष्ठ अधिकारी शामिल छलाह। अहलूवालिया राज्य सरकार क प्रदर्शन कए कुल मिलाकए बेहतर कहलाह। ओ कहला जे कृषि, शिक्षा आ अन्य क्षेत्र मे राज्य सरकार नीक काज केलक अछि, मुदा ऊर्जा क्षेत्र मे एहन बहुत किछु करबाक जरूरत अछि। ओ कहला जे आयोग ऊर्जा क्षेत्र मे सुधार क लेल वीके शुंगलू समिति गठित केने अछि। मुख्यमंत्री नीतीश कुमार कहला जे राज्य योजना पर आयोग क संग गप उपयोगी रहल। अगिला वित्त वर्ष क लेल मंजूर 24,000 करोड़ मे राज्य सरकार क योगदान पहिने स काफी बढ़ल अछि। एहिमे राज्य सरकार अपन बचत स 41 प्रतिशत राशि उपलब्ध कराउत, 27 प्रतिशत राशि उधारी क जरिए जुटाउल जाएत जखनकि केन्द्रीय सहायता स 32 प्रतिशत राशि भेटत। राज्य सरकार क बेहतर वित्तीय प्रबंधन क जिक्र करैत ओ कहला जे जतए वर्ष 2004-05 मे वाषिर्क योजना बजट मे केन्द्रीय सहायता 70 प्रतिशत तक रहैत छल, ओतहि आब इ सहायता घटिकए 32 प्रतिशत रहि गेल अछि। छह साल पहिने राज्य क अपन बचत आ संसाधन जतए 9.26 प्रतिशत तक छल, वर्तमान मे इ राशि 40 प्रतिशत तक पहुंच गेल अछि। नीतीश कहला जे वर्ष 2002 मे केन्द्र सरकार पिछड़ा क्षेत्र क विकास क लेल राष्ट्रीय श्रम विकास योजना शुरू केने छल। ओहि मे कईटा परियोजना क क्रियान्वयन मे देरी स परियोजना क लागत बढ़ि गेल अछि। इ मुद्दा कए हम आयोग क समक्ष उठेलहुं। ओे कहला जे एहि मे 3100 करोड़ तक लागत बढल अछि। आयोग क समक्ष इ मांग कए राखल गेल अछि। एहि दिशा मे गप भ गेल अछि आ उम्मीद अछि जे ओ राशि सेहो भेट जाएत। एखन आयोग 1450 करोड़ एहि लेल उपलब्ध करा रहल अछि। बिजली क्षेत्र मे राज्य क प्रयास क बारे मे नीतिश कहला जे राज्य सरकार ऊर्जा क्षेत्र पर ध्यान केन्द्रित करि रहल अछि। राज्य मे कांटी आ बरौनी मे ताप विद्युत परियोजना क विस्तार कैल जा रहल अछि। एनटीपीसी क संग संयुक्त उपक्रम क तहत नवीनगर मे 660 मेगावाट क तीनटा इकाई लगाउल जा रहल अछि। राज्य मे दीर्घकालिक आधार पर 450 मेगावाट विद्युत प्राप्ति क योजना अछि आ एकर संगहि 660 गुणा दू मेगावाट क तीनटा इकाई क लेल स्थल विकसित करबाक योजना अछि। नीतीश एक बेर फेर कहला जे केन्द्रीय प्रायोजित योजना क संख्या कम हेबाक चाही। केन्द्र कए राज्य क ओकर योजना क लेल सीधा सहायता उपलब्ध करेबाक चाही। ओ कहला जे इ राष्ट्रीय विकास परिषद क पुराना प्रस्ताव अछि। ओ कहला जे बिहार क अर्थव्यवस्था हाल क वर्ष मे तेजी स आगू बढल अछि। वर्तमान मूल्य पर राज्य क सकल घरेलू उत्पाद 2005-06 आ 2009-10 मे 14.7 प्रतिशत रहल अछि। वर्ष 2005-06 मे राज्य क प्रति व्यक्ति वाषिक आय 7659 टका छल जे कि 2009-10 मे 51 प्रतिशत बढिकए 11,558 टका तक पहुंच गेल अछि।


text:
बेगम हजरत महल
बेगम हजरत महल (بیگم حضرت محل, जन्म: सन् १८२०, मृत्यु: ७ अप्रैल १८७९) जे अवधक बेगमक नाम सँ सेहो परिचित छल।[२] ओ अवधक नवाब वाजिद अली शाहक दोसर घरवाली छल। अङ्ग्रेजसभद्वारा कलकत्तामे अपन पतिकेँ देशनिकाला करि देलाक बाद बेगम हजरत महलक समर्थकसभक एक समूह पुनः लखनउमे कब्जा जमेने छल।[३] अपन राज्यकेँ अङ्ग्रेज शासकसभक कब्जा सँ बचेबाक लेल ओ अपन पुत्र नवाबजादा बिरजिस काद्रकेँ अवधक शासक नियुक्त करवाक लेल प्रयास केनए छल मुदा हुनकर ओ प्रयास जल्दिए हुनकर शासनकाल अन्त्य भेलाक कारण असफल भऽ गेल छल।[४] बेगम सन् १८५७ मे भारतीय विद्रोहक समयमे ब्रिटिस इस्ट इन्डिया कम्पनीकेँ विरुद्ध विद्रोह केनए छल। अन्तत: हुनका नेपालमे शरण भेटल जतय हुनकर सन् १८७९ मे ५९ वर्षक उमरमे मृत्यु भेल छल।[५]
जीवनी[सम्पादन करी]
बेगम हजरत महलक नाम मुहम्मदी खानुम छल आ हुनकर जन्म फैजाबाद, अवधमे भेल छल।[६] ओ पेशा सँ एक तवायफ (मुगल शासनकालक समयमे शाही वेश्या) छल आ अप्पन माए बापद्वारा बेचल गेलाक बाद ओ ख्वासीनक रूपमे शाही हरममे (एक पुरुषक सङ्ग कयन महिलासभ बैसऽवला एक स्थान जतय अन्य पुरुषकेँ प्रवेश निषेध कएल जाएत अछि) बैसैत आएल छल तखन हुनका शाही अधिकारीसभ सङ्गे बेचल गेल छल मुदा पाछा जाए हुनका परीकेँ रूपमे पदोन्नति कएल गेल छल।[७] बेगम हजरतकेँ पदोन्नति भेलाक बाद हुनका महक परीकेँ रूपमा चिन्हल जाए लागल छल। अवधक नवाबक शाही रखैलक रुपमे स्वीकार कएल गेलाक बाद हुनका बेगमक तक्मा देल गेल छल आ हुनकर पुत्र बिरजिस कद्रक जन्म पश्चात् हुनका हरजत महलक उपाधि देल गेल छल।
ओ अन्तिम ताजदर-ए-अवध, वानिद अली शाहक कनकिरबी घरवाली छल। सन् १८५६ मे अङ्ग्रेजसभद्वारा अवधमे कब्जा जमाए लेलाक बाद वाजिद अली शाहकेँ कलकत्तामे देशनिकाला कएल गेल छल।[८] कलकत्तामे हुनकर घरवालाकेँ देशनिकाला कएल गेलाक बाद बेगम आ वानिद अली शाह वीच सम्बन्ध विच्छेद भऽ गेल मुदा बेगम हरजत महल तहियो अवधक राजकीय मामलासभ देखैत रहैत छल।
सन् १८५७ भारतीय क्रान्ति[सम्पादन करी]
स्वतन्त्रताक पहिल युद्धक समय सन् १८५७ सँ सन् १८५८ धरि राजा जयलाल सिंहक नेतृत्वमे बेगम हजरत महलक एक समर्थन समूह ब्रिटिस इस्ट इन्डिया कम्पनीकेँ विरुद्धमे आवाज उठबैलेल सुरु केनए छल तँ बादमे ओ समूह लखनउमे पुनः कब्जा जमेबाऽमे सफल रहल छल आ ओ समूहसभ बेगम हजरत महलक पुत्र बिरजिस कद्रकेँ अवधक शासकक रूपमे घोषित केनए छल।[९]
बेगम हजरत महलक प्रमुख मुद्दासभमे एक ई छल कि इस्ट इन्डिया कम्पनीद्वारा सडक निर्माणक समयमे मन्दिर तथा मस्जिदसभकेँ आंशिक रूपमे ध्वस्त बनाएल गेल छल। विद्रोहक अन्तिम दिनमे जारी कएल गेल एक घोषणामे, ओसभ अङ्ग्रेज सरकारद्वारा धार्मिक स्वतन्त्रताक अनुमति देवाक आस्वासनक खिल्ली उड़ेने छल।[१०]
अन्तिम जीवन[सम्पादन करी]
अप्पन जीवक अन्तिम दिस बेगम हजरत महल नेपालमे आबि शरण लेनए छल जतय हुनका पहिल राणा प्रधानमन्त्री जङ्गबहादुर राणा शरण दै कऽ लेल अस्वीकार केनए छल मुदा पाछा हुनका नेपालमे शरण भेटल छल। सन् १८७९ मे बेगमक मृत्यु नेपालक राजधानी काठमाण्डौमे भेल छल आ हुनका जामे मस्जिदक मैदानमे एक अज्ञात स्थानमे गाड़ल गेल छल। हुनकर मृत्यु पश्चात् रानी भिक्टोरियाकेँ जयन्तीक अवसरमे बेलायती सरकारद्वारा बिरजिस कद्रकेँ माफ करैत हुनका घर आपसीकेँ आज्ञा देनए छल।
सन्दर्भ सामग्रीसभ[सम्पादन करी]
- ↑ "Begum Hazrat Mahal Biography, History and Facts", २०१८-०२-०३।
- ↑ Raja, Masood Ashraf (२०१८-१०-१०), "Competing habitus", The Routledge Companion to Pakistani Anglophone Writing, Routledge, पृ: 348–359, आइएसबिएन 9781315180618, डिओआई:10.4324/9781315180618-30।
- ↑ Narayan, Badri (फरबरी २००४), "Inventing caste history: Dalit mobilisation and nationalist past", Contributions to Indian Sociology 38 (1–2): 202, आइएसएसएन 0069-9667, डिओआई:10.1177/006996670403800108।
- ↑ "A link to Indian freedom movement in Nepal", The Hindu, ८ अप्रैल २०१४।
- ↑ Narayan, Badri (फरबरी २००४), "Inventing caste history: Dalit mobilisation and nationalist past", Contributions to Indian Sociology 38 (1–2): 199, आइएसएसएन 0069-9667, डिओआई:10.1177/006996670403800108।
- ↑ Buyers, Christopher, "Oudh (Awadh) Genealogy", The Royal Ark।
- ↑ Christopher Hibbert (1980) The Great Mutiny, Harmondsworth: Penguin; p. 371
- ↑ "Begum Hazrat Mahal", Mapsofindia.com, अन्तिम पहुँच १८ अक्टुबर २०१२।
- ↑ William Dalrymple The Last Mughal; the fall of a dynasty: Delhi, 1857, Viking Penguin, 2006, p. 69
- ↑ Krishna, Sharmila (११ जून २००२), "Far from the madding crowd she lies, forlorn & forgotten", The Indian Express - LUCKNOW, अन्तिम पहुँच ३ सितम्बर २०१३।


text:
फैटकी, मधेपुर (मधुबनी)। अक्टुबर ३०, २०१५. मैथिली जिन्दाबाद!!
दरभंगा-मधुबनी जिलाक सीमा आ बहेड़ा सँ फूलपरास केँ जोड़यवला बहेड़ा सँ फूलपरास केर राज्यपथ पर कमला-बलानक पूबरिया बान्हक कात मे अवस्थित छोट गाम फैटकी जेकरा लोक फैटकी कुटीक नाम सँ बेसी जनैत अछि, ताहि ठाम क्षेत्रीय जनप्रतिनिधि व दिग्गज नेता नीतीश मिश्रा केर विशेष प्रयास सँ विकास कैल जा रहल अछि। एहि सँ पूर्व श्री मिश्रा द्वारा विकास केर कार्य गाम ठाढी मे सेहो देखने रही, किछु ताहि तर्ज पर ओ फैटकी मे सेहो गंभीर कार्य करौलनि अछि।
विदित हो जे फैटकी कुटी बाबा लक्ष्मीनाथ गोसाईं केर समाधि-स्थलक रूप मे विख्यात अछि। सैकड़ों वर्ष बीतलो पर ई स्मारक स्थल उपेक्षित आ पुरान टूटल-फूटल घर ओ मन्दिर संग जीर्ण पोखैर केर महार पर अवस्थित छल। लेकिन वर्तमान एहि ठाम उल्लेखनीय सुधार करैत विकासक नीक कार्य कैल जा रहल अछि।
हाल धरि बाबाक स्मारक लेल पुरान भवन केँ जीर्णोद्धार कैल गेल अछि। बाबाक स्मारकक ठीक सोझाँ अवस्थित राधे-कृष्ण मन्दिर केर भवन एहि सँ जुटले भव्यताक संग पुन: निर्माण करायल गेल अछि। एकर अतिरिक्त कुटीक चारूकात छहरदेवाली आ बीच मे एकटा सभा भवन केर निर्माण सेहो करायल गेल अछि। सोझाँ पोखरि पर सुन्दर सनक घाटक निर्माण कैल गेल अछि।
एहि बीच बाबाक एकमात्र पुत्री सँ चलि रहल परिवारक वर्तमान पीढी मे रहनिहार विभिन्न व्यक्ति लोकनि द्वारा सेहो एहि स्थल पर अयबाक क्रम जारी अछि आ हुनका लोकनि द्वारा सेहो एहि ठाम भव्य स्मारक स्थल बनेबाक आश्वासन देल गेल अछि। लेकिन बिच्चहि मे सरकार द्वारा एहि स्थलक विकास लेल नीतीश मिश्रा केर गुणगान करैत लोक अघा नहि रहल अछि।
नीतीश सरकार द्वारा ठेंगहा-रजौर-फैटकी केँ जोड़ैत कमला-बलान नदी पर पूल निर्माण तथा सड़क निर्माणक कार्य पूरा करैत बहेड़ा-कुर्सों-मधेपुर-फूलपरास केँ जोड़ि देलाक कारण सड़कक ठीक किनारा मे अवस्थित एहि सुन्दर संत-स्मारक भूमि निकट भविष्य मे पर्यटन स्थल बनब निश्चित अछि।
फोटो फीचर:


text:
पटना। नगर निगम वाला 11टा शहर सहित प्रदेश क 28टा शहर मे ढांचागत सुधार आ विकासोन्मुखी कार्यक्रम पर डिपार्टमेंट फार इंटरनेशनल डेवलपमेंट 425 करोड़ टका खर्च करत। ब्रिटेन क डीएफआईडी क पहल क तहत 28 शहरी निकाय मे ढांचागत सुधार, विकासोन्मुखी कार्यक्रम, गरीबी उन्मूलन, क्षमता विकास, होल्डिंग टैक्स क कम्प्यूटराइजेशन, दोहरा लेखा प्रणाली, जीआईएस मैपिंग आदि काज होएत। एहि पर निगरानी क लेल विकास आयुक्त क अध्यक्षता मे मानीटरिंग कमेटी रहत। जाहि मे वित्त, नगर विकास आ योजना विभाग क प्रधान सचिव रहताह। पटना, खगौल, दानापुर, फुलवारी, बिहारशरीफ, बेगूसराय, छपरा, सिवान, आरा, हाजीपुर, मुजफ्फरपुर, सीतामढ़ी, बेतिया, दरभंगा, गया, बोधगया, डेहरी, नवादा, भागलपुर, मुंगेर, जमालपुर, पूर्णिया, किशनगंज, कटिहार, सहरसा आदि शहर एहि स लाभान्वित होएत। प्रथम चरण मे एहि शहर क चयन कैल गेल अछि। योजना छह साल क लेल अछि।
राज्य मंत्रिपरिषद क बैठक मे योजना क क्रियान्वयन क प्रस्ताव कए मंजूरी द देल गेल। बैठक मे ओवर लोडेड ट्रक क अवैध परिचालन कए रोकबा लेल एकटा आईएएस आ एकटा आईपीएस अधिकारी क नेतृत्व मे परिवहन विभाग क अधीन उडऩदस्ता क गठन क प्रस्ताव कए सेहो हरी झंडी द देल गेल। पटना उच्च न्यायालय क अनुशंसा क आलोक मे 12टा अधिवक्ता कए अपर जिला एवं सत्र न्यायाधीश मे नियुक्त करबाक आ पीएचडी क उपाधि प्राप्त करनिहार कॉलेज शिक्षक कए दूटा अग्रिम वेतन वृद्धि देबाक सेहो निर्णय कैल गेल अछि।
एकर संगहि बैठक मे नाबार्ड ऋ ण परियोजना क तहत सुपौल पथ प्रमंडल क अधीन निर्मली स मधेपुर पथ वाया मरौना बलुआही क लेल 30.40 किलोमीटर लंबाई मे उन्नयन क लेल 40.74 करोड़ क योजना कए प्रशासनिक स्वीकृति प्रदान कैल गेल अछि।


text:
नई दिल्ली। भाजपा विधायक राज किशोर केसरी क हत्या क आरोपी रूपम पाठक बुधदिन पूर्णिया सीजीएम क कोर्ट मे अभियोग पत्र दायर केलथि। मोहल्ला लाइव क संपादक अविनाश दावा केलथि अछि जे अभियोग पत्र मे एकटा चौका दइ जोकर तथ्य सामने आयल अछि। मीडिया खबर डाट काम पर जारी सूचना कए अनुसार रूपम पाठक दायर अभियोग पत्र मे बिहार क उपमुख्यमंत्री सुशील कुमार मोदी पर सेहो यौन शोषण क आरोप लगा देलथि अछि। ओना ओ मुख्यरूप से इ आरोप दिवंगत विधायक पर लगेलथि अछि। रूपम अभियोग पत्र मे लिखलथि अछि जे विधायक क भतीजा सुदीप केसरी स हुनकर बेटी क अपहरण क सूचना पाबि कए ओ हुनकर घर गेल छलीह।
एहि दौरान छीना झपटी मे चाकू विधायक क पेट मे घुसि गेल। हुनकर मंशा हत्या करबाक नहि छल। रूपम कईटा आओर सनसनीखेज खुला केलथि अछि जाहि मे मोदी, सुदीप केसरी, विधायक समर्थक विपीन राय आओर भाजपा नेता विनोदानंद सिंह पर कार्रवाई करबाक अनुरोध करैत न्याय क गुहार लगेलथि अछि।
निश्चित रूप स खबर क लिहाज स इ बिहार लेल पैघ खबर छल, मुदा बिहार स छपल कोनो अखबार मे एकरा स्थान नहि देल अछि। लीड त बादक गप इ खबरि प्रथम पेज पर सेहो नहि अछि। इंटरनेट पर सर्च करबा पर केवल भास्कर मे रूपम पाठक क अभियोग पत्र मे सुशील मोदी क नाम एबाक उल्लेख अछि। सवाल उठैत अछि आखिर कए रूपमक आरोप कए अखबारक पन्ना स हटा देलक। आखिर बिहारक नीक समाद छपनिहार लोक लेल इ अग्निपरीक्षाक काल छी। गुड न्यूज कए ढाल बना कए कोनो अखबार एतबा प्रमुख समाचार कए कोना दबा सकैत अछि। इ पैघ सवाल अछि? की आजुक जमाना मे जखन समाचारक कईटा माध्यम अछि एहन मे खबरि कए मैनेज कैल जा सकैत अछि, की इ समाचार मैनेज करि लेल गेल? या फेर अखबार क संपादक लेल इ समाचार प्रकाशन क लायक नहि छल। अविनाश क अनुसार रूपम क आरोप निराधार अछि, मोदी कए फंसेबाक राजनीतिक चाल अछि, मुदा तखनो रूपमक गप कए स्थान नहि देबाक कारण की भ सकैत अछि ? समाद परिवार सेहो इ समाद देबा मे विफल रहला पर क्षमा चाहैत अछि, आशा अछि अहां हमर सबहक इ गलती कए माफ करब।


text:
अमित आनन्द, नई दिल्ली! जुन २६, २०१५. मैथिली जिन्दाबाद!!
मैथिली साहित्य महासभा दिल्लीक हालक एक बैसार द्वारा आगामी २ अगस्त, २०१५ कन्स्टीच्युशन क्लब दिल्ली मे ‘मैथिली-मिथिला सँ संबंधित’ विषय पर व्याख्यानमालाक आयोजन कैल जेबाक निर्णय लेल गेल। मैथिली साहित्य महासभा दिल्लीक संस्थापक संजीव सिन्हा कहलनि जे महासभा अपन स्थापनाकालहि सँ मैथिली भाषा, साहित्यक संग मिथिलाक अनमोल संस्कृति प्रति पूर्ण समर्पित रहैत बड़-बुजुर्ग साहित्यकार तथा बुद्धिजीवीक मार्गदर्शन मे विभिन्न कार्यक्रम करैत आबि रहल अछि। ई व्याख्यानमाला सेहो बहुत दिन सँ नियारल कार्यक्रम मे सँ एक होयत। तहिना मैथिली साहित्य महासभाक सह-संस्थापक एवं परिकल्पक अमरनाथ झा एहि लेल साहित्य क्षेत्र मे योगदान देनिहार विभिन्न पुरोधा लोकनिकेँ आमंत्रित करैत कार्यक्रम आगाँ बढेबाक प्रतिबद्धता केँ दोहरेलनि। २ अगस्त केर व्याख्यानमाला लेल मैथिली तथा हिन्दी साहित्य मे अगाध योगदान देनिहारि मैथिलानी नेत्री पद्मश्री डा. उषा किरण खाँ केँ आमंत्रित कैल जेबाक जानकारी भेटल अछि। श्रीमती खाँ केर मैथिली उपन्यास भामती लेल २०११ केर साहित्य अकादमी सम्मान आ हिन्दी एवं मैथिली साहित्य मे विशाल योगदान लेल पद्मश्री सम्मान सेहो राष्ट्रपति प्रणव मुखर्जीक हाथ सँ भेटल अछि। श्रीमती खाँ पहिल मैथिलानी छथि जिनका एतेक उच्च राष्ट्रीय सम्मान देल गेल अछि। हिनक साहित्यिक योगदानक ऊँचाई मे आरो कतेको रास सम्मान जुड़ल अछि। विदित हो जे श्रीमती खाँ लेखनीक संग-संग महिला उत्थान तथा सामाजिक विकास मे सेहो अपन अनेको योगदान दैत प्रथमत: मातृभाषा आ अन्तत: राष्ट्र सेवा केवल केर प्रखर पोषक एवं प्रवर्धक छथि। देश भरि मे आयोजित कोनो महत्त्वपूर्ण मैथिली-मिथिला गोष्ठी मे सेहो श्रीमती खाँ केर उपस्थिति आ अपन मातृभाषा मैथिली सँ प्रेमक अकाट्य उदाहरण देखल जाइत अछि। जननायक जयप्रकाश नारायण द्वारा स्थापित महिला चरखा समितिक अध्यक्षता सेहो श्रीमती खाँ द्वारा २००९ सँ २०१२ धरि कैल गेल। ‘मिथिलाक सांस्कृतिक इतिहास’ विषय सँ पीएचडी डा. उषा किरण खाँ केँ गार्गी, मैत्रेयी, भारती समान विदुषी सँ लोकसमाज मे बहुचर्चा कैल जाइछ।
दिल्ली मे मैथिली-मिथिला सचेतना अत्यन्त ऊँचाई केँ छूबि रहल अछि। कतेको दशक सँ एहि ठाम भिन्न-भिन्न मैथिल संस्था एहि बातकेँ प्रमाणित करैत अछि जे बौद्धिक सामर्थ्य मे ऊँच स्थान पर रहनिहार मैथिल समाज अपन भाषा, संस्कृति, सामुदायिक एकता आदि गंभीर विषय पर प्रवासक दौड़ान सेहो एकत्रित रहैत छथि। भाषिक पहिचान हेतु दिल्लीवासी मैथिलक संघर्ष आ साहित्यकार योगदान – यैह दुइ महत्त्वपूर्ण कार्य सँ भारतीय संविधानक अष्टम् अनुसूची मे मैथिली केँ सम्मानित स्थान भेटबाक अकाट्य प्रमाण उपलब्ध अछि। विगते किछु वर्ष मे चिन्ता एहि लेल बढि रहल अछि जे नाममात्रक संवैधानिक सम्मान मात्र सँ उल्लेखणीय उपलब्धि नहि भेट सकल, व्यवहार मे सरकार द्वारा उपेक्षा ओतबे आ ओहने बनल अछि जेना संविधान मे स्थान देबा सँ पूर्व छल। किछेक सुविधाक छोड़ि बाकी सब उपेक्षा आइयो मैथिली लेल शत्रुवत् व्यवहार कय रहल अछि। मैथिली भाषा सबहक भाषा थीक, एतबो सत्य सँ परिचय करेबाक कार्य राज्य द्वारा नहि भऽ सकल अछि। एखनहु साहित्यिक सम्मान मे झाजी, मिश्रजी, ठाकुरजी आदि बड़ जाति केर राज कायमे अछि। सब मैथिलीभाषी केँ साहित्यिक योगदान केर दिशा मे संवर्धन-प्रवर्धन लेल साहित्य अकादमी समान प्रतिष्ठित संस्था पर्यन्त राजनीतिपूर्वक विभेद केँ आगाँ करैत मैथिली केँ मृत्युदान देबाक दिशा मे कार्यरत अछि। एहेन समय मैथिली साहित्य महासभाकेर कार्य सँ दिल्ली सहित देशक आन-आन भाग मे भाषा एवं पहिचानक संवर्धन-प्रवर्धन आ संरक्षण भऽ सकय एहि लेल प्रयास निरंतर कैल जा रहल अछि।